text:
Mu cyahoze ari Ishuri Rikuru ry’Icungamutungo n’Amabanki (SFB) ubu hasigaye ari “CBE” hatangijwe itsinda (Club) rizajya rifasha abanyeshuri kwihangira imirimo.
Kaminuza y’u Rwanda CBE, UR n’umuterankunga SPARK basanzwe bigisha abanyeshuri gukora imishinga, ababaye aba mbere bagahabwa ibihembo bihwanye na miliyoni ebyiri bakazikoramo imishinga mu rwego rwo kubakangurira kwikorera bakiri bato.
Ikinyamakuru Izuba Rirashe cyavuganye na Mugume Elie umuyobozi w’iyi club agira ati” uyu munsi hasojwe amahugurwa y’iminsi itatu, abanyeshuri bahuguye bagenzi babo n’abaturage ibyo kwihangira umurimo”.
Elie yakomeje avuga ko umufatanyabikorwa w’aya mahugurwa ari umushinga SPARK bityo akaba yizeye ko ari imwe mu nzira yo kugabanya umubare w’urubyiruko rwize rutagira akazi.
Shyaka Charles umunyeshuri wiga mu mwaka wa kabiri wiga iby’amasoko n’ubucuruzi (BBA), nawe witabiriye aya mahugurwa y’iminsi itatu yagize ati “Amahugurwa yaradufashije cyane kuko ntabwo twari tuzi uko umushinga ukorwa.
Twize ibintu byinshi uko ushobora kubona umushinga, uko uwutangira, uko uvugana n’ibindi bigo, uko ukoresha amafaranga, uko ushaka abaguzi n’ibindi, tubona impamyabumenyi izadufasha kwigisha abandi., nkanjye ntampamyabumenyi mfite mu gushaka abaguzi (Marketing) ariko ubu namenye uko babashaka kuko twagiye gushaka abakiriya ubu narabimenye mbifashijwemo n’iyi club.
Byampaye igitekerezo cyo kwihangira umushinga uzatangira mu kwezi kwa kabiri 2016 nzabifashwamo na Spark, kandi byadufashije mu guhura n’abandi tugashyira hamwe iyo uri kumwe n’abandi biroroha kugira icyo ukora”.
Shyaka yakomeje agira ati“BDF yaraje idusobanurira uburyo ushobora kubona inguzanyo ni ukuvuga ngo ubu twemerewe kujya gusabayo inguzanyo kubera iyi club, dutanga buri muntu igihumbi cya buri kwezi kandi turi 40 ni ukuvuga ngo uzajya akenera amafaranga azajya ayabona atangire umushinga”.


c: text/html

text:
Buri mpera z’umwaka Isi yose yizihiza iminsi mikuru ya Noheli n’Ubunani, aho bamwe bakoresha amafaranga menshi byaba mu myiteguro yayo cyangwa no mu myizihirize yayo.
Hari abasesagura umutungo bakawumarira mu birori, nyuma yabyo no kuburara bakaba baburara kubera kwisahura, abandi bakanirwa kohereza abana ku mashuri.
Ahishakiye Naphtal ni umugabo wubatse utuye mu Murenge wa Kimisagara mu Karere ka Nyarugenge, avuga ko nubwo kwishimisha ari byiza, atari byiza kwisimbukuruza.
Yagize ati “Iyo mu muryango wanjye turi gutegura bihwanye n’ubushobozi bwacu, ntabwo ari umwanya rero wo gukoresha amafaranga y’umurengera kandi hari ibindi bibazo biba bikenewe gukemuka˝.
Aha avuga ko afite abana biga batatu biga mu mashuri yisumbuye, mu kwezi kwa kabiri bazamusaba amafaranga y’ishuri, akaba rero adashobora kuyamarira mu minsi mikuru gusa.
Mukama Anathalie ucuruza mu isoko rya Kabeza mu Murenge wa Kanombe we avuga ko adashobora gusesagura amafaranga muri iyi minsi mikuru kuko ayifata nk’indi yose.
Yagize ati ˝Nsesagura gute? Ibyo nsanzwe ndya ni byo nzarya, nta gishya, iminsi yose kuri jyewe irangana.˝
Akomeza avuga ko abona n’abandi badakwiye gusesagura kuko muri iyi minsi ubukungu bwifashe nabi kandi n’ibiciro by’ibiribwa byarazamutse.
Uwabareze Amina, umubyeyi w’abana bane avuga ko abantu benshi mu minsi mikuru bakunze kurya bakananywa mu buryo bw’umurengera, aho usanga nyuma yayo amafaranga barayamaze.
Akomeza agira inama abantu batandukanye ko bakwishimisha bakarya bakananywa mu rugero kuko nyuma y’iminsi ubuzima bukomeza.
Yagize ati “Hari abantu bagifite imyumvurire y’uko bagomba kwishimisha birenze urugero, aho hari abirirwa mu nzoga ntibibuke ko ejo cyangwa ejo bundi abana bagomba kuzajya ku ishuri˝.
Kuri we kwishima ntibivuga kurya byinshi ahubwo bivuga kurya unateganye ejo hazaza hawe heza.

robotstxt: allowed

filter: keep


text:
Umuririmbyi w’indirimbo zihimbaza Imana Byinshi Tumaini inzozi se zikomeje kuba impamo biturutse mu muziki akora ndetse ari nako ava ku rwego agera ku rundi mu byo akora,ndetse kuri ubu uyu musore akaba akataje cyane aho yashyize hanze indirimbo ikubiyemo ubusobanuro bw’ibihe.
Umuririmbyi w’indirimbo zihimbaza Imana Byinshi Tumaini inzozi se zikomeje kuba impamu biturutse mu muziki akora ndetse ari nako ava ku rwego agera ku rundi mu byo akora,ndetse kuri ubu uyu musore akaba akataje cyane aho yashyize hanze indirimbo ikubiyemo ibanga ry’akarago no gusenga cyane
Tumaini Byinshi n’umusore ukiri muto ubarizwa muri leta zunze ubumwe za America akaba ari naho akorera umuziki yemeza ko umuziki we ugenda umwinjiza mu gusohora kw’inzozi ze.
Tumaini umaze imyaka isaga itatu muri America aho yagiye mu mwaka wa 2015 akaba atangaza ko kuririmbira Imana yabitangiye akiri umwana ubwo yaririmbaga muri korali ndetse kuri ubu akaba akora umuziki ku giticye hari ibyo yadutangarije aho yagize ati: “Umuziki navuga ko nawukuriyemo dore ko navukiye mu muryango ukijijwe dore ko natangiye kuririmba muri korali nkiri muto dore ko iyo naririmbaga numvaga binguye neza bityo numva gukora umuziki bindimo.”
Tumaini akaba ahamya ko intego ye mu gukora umuziki ari ugufatanya n’abandi kwamamaza ubwami bw’Imana ndetse no gutanga ubutumwa bwiza bwa Yesu Kristo bufasha imitima ya benshi ndetse bagakomezwa n’ibihangano byanjye.”
Muri iyi minsi ishize rero uyu musore ukataje cyane mu gukorera Imana yashyize hanze indirimbo yise :"Ibanga ry’akarago",iyi ndirimbo ikaba ikomeje gukundwa na benshi cyane kubw’amagambo ayirimo.
Aganira na Imirasire.com Tumaini yagize ati:"Iyi ndirimbo nayikoze nshaka kubwira abantu ko gusenga cyane bizana ibisubizo byinshi kandi niyo utindanye n’Imana byise birakemuka
Tumaini akaba akomeje urugendo rwe rw’ivugabutumwa ndetse atangaza ko atazigera acogora.
Christian N.
Ibitekerezo
COURAGE MUHUNGU MWIZA all the best kandi gukorra yesu wacu ntagihombo kirimo kabisa courage nta MUNYABYINSHI wabaye ikigwari rwose naho naho Kanda hano umusubize


text:
Bamwe mu batuye muri aka karere bavuga ko kutagira amazi meza n’amashanyarazi bibagiraho ingaruka mu mibereho yabo n’iterambere nk’uko babitangarije IGIHE.
Jean Damascène Hategekimana utuye murenge wa Kavumu ati “Mu gace ntuyemo baratubwiye ngo amashanyarazi azaza, ariko imyaka ishize ari myinshi ntayo turabona. Hari n’ikigo cy’amashuri duturanye kitagira mashanyarazi”.
Donathille Nyirabasigare utuye mu murenge wa Matyazo ati “Ubuyobozi bw’Akarere icyo twabusabye ni amazi meza n’amashanyarazi, kuko ayo tuvoma ni mabi, kandi n’amashanyarazi nta yo tugira”.
Abatuye aka karere icyo bahurizaho ni uko baramutse babonye amazi meza bagira ubuzima bwiza ntibongere no kurwara indwara ziterwa n’umwanda, na ho amashanyarazi ngo bayabyaza umusaruro bakora ibikorwa by’iterambere.
Nyirabasigare ati “Amashanyarazi iyo yaje umuntu agira icyo akora, hari abazana ibyuma bisya isombe n’imyumbati, hari abakora ibindi bikorwa ugasanga iterambere ryaje.”
Ubuyobozi bw’Akarere ka Ngororero buvuga ko kugeza ubu abaturage bafite amazi meza bari ku kigereranyo cya 62%, na ho abafite amashanyarazi bari kuri 18%.
Godfroid Ndayambaje, Umuyobozi w’aka karere, ashingiye ku mihigo biyemeje kwesa muri uyu mwaka w’imihigo wa 2016- 2017, ndetse n’icyerekezo bafite arizeza abaturage ko ibikorwaremezo bigiye kongerwa.
Yagize ati “Hari gukorwa umuyoboro uzana amazi mu isantere ya Ngororero ku buryo uzagaburira abantu benshi, turakomeza gushyiramo imbaraga uzakorwe neza abaturage babone amazi. Dufite n’umushinga uzadufasha kuzana amazi mu murenge wa Kabaya no mu murenge wa Sovu”.
Arakomeza ati “Gahunda yo kongera umubare w’abantu bafite amashanyarazi twarayitangiye, muri uku kwezi dusoje kw’imiyoborere myiza twatangiye ubukangurambaga dushishikariza abaturage kwishyira hamwe, kandi n’abakozi ba REG bagiye badufasha kwereka abaturage uburyo babona amashanyarazi badatangiye rimwe amafaranga yose, bakajya bishyura buhoro buhoro”.
Ubuyobozi bw’Akarere ka Ngororero buvuga ko bwihaye intego y’uko uyu mwaka w’imihigo wa 2016-2017 uzasozwa abaturage bafite amashanyarazi bari ku kigereranyo cya 30%, naho abafite amazi meza bari ku kigero cya 100%.


text:
Ku bufatanye n’Ikigo cy’Igihugu cyita ku bafite ubumuga, Akarere ka gasabo kahuguye abakozi bafite aho bahurira n’abafite ubumuga mu rwego rwo kuzamura imibereho myiza y’abamugaye.
Nk’uko bitangazwa na Uwamariya Florentine ushinzwe inama y’abafite ubumuga mu Karere ka Gasabo, ngo aya mahugurwa yabaye kuri wa 14 Werurwe 2013 yateguwe hagamijwe kongerera ubumenyi abakozi bafite aho bahurira n’abafite ubumuga, gukomeza imikorere n’imikoranire y’inzego z’abafite ubumuga n’iza Leta ngo imibereho yabo izamurwe.
Aba bayobozi bahuguwe ku bijyanye n’amategeko arengera abamugaye ndetse na bimwe mu byo abamugaye bakeneyemo ubuvugizi nk’ibibazo by’ubukene, ivangura no guhindura imyumvire Abanyarwanda bagira ku bafite ubumuga ndetse no kutibukwa kw’abamugaye muri gahunda za Leta bitewe no kutagerwaho, akavuga ko inyigisho bahawe zizagira uruhare mu gukemura ibibazo by’abafite ubumuga.
Rehema Rose ni umwe mu bitabiriye amahugurwa, akaba n’uhagarariye abamugaye mu murenge wa Ndera mu Kagari ka Bwiza. Akavuga ko aya mahugurwa yamwongereye ubumenyi ku itegeko ribarengera ndetse no kuba yamenye gahunda nshya yo gusanga abamugaye mu miryango yabo bakabaherayo ubufasha bakeneye.
Umunyamabanga Nshingwabikorwa w’Inama y’Igihugu y’abafite ubumuga Ndayisaba Emmanuel, avuga ko iyo guhugura abayobozi bifite umumaro munini.
Ndayisaba yagize ati “Burya guhugura abayobozi bihindura imyumvire, bakamenya ibibazo by’abafite ubumuga bakabishakira umuti ndetse kuba iri tegeko rimenyekanishwa bituma kubafasha batabifata nk’impuhwe ahubwo bakamenya ko bisabwa n’itegeko.”
Ndayisaba kandi avuga ko n’ubwo batanze amahugurwa ku butumire bw’Akarere ka Gasabo, ngo bafite ikizere ko mu ngengo y’imari y’umwaka utaha bazateganyiriza guhugura uturere twose.
Aya mahugura yitabiriwe n’abayobozi bashinzwe ubuzima mu Karere, abahagarariye abafite ubumuga, abashinzwe imibereho myiza n’abandi bose bafite aho bahurira n’abamugaye kuva mu tugari kugeza mu karere.


text:
Kuba umugore bizana n’ihiganwa ryabyo, naho umugore ukomeye abigiriramo umurava ndetse no kubyakira, niba udatekereza nk’umugore icyo gihe n’abandi bazagutererana maze ute agaciro imbere yabo.
Kuba umugore ukomeye,ugomba kubanza ukiyishimira wowe ubwawe,ari nayo mpamvu twahisemo kubazanira bimwe mu bintu by’ingenzi 8 ukwiye kuzanjya wibwira buri gitondo.
1.Ndi mwiza
Abagore benshi bakunze kwigirira icyizere gicye kandi nyamara ntabwo biba ari byiza,nabonye abagore benshi beza ariko batabyemera ahubwo bakifata ukundi,ukuri ni ,niba utizera ko uri mwiza,buri umwe wese uzakubona nawe azagufata nk’umugore mubi,byuka mu gitondo maze ufate ikirori,maze uvuge uti ndi mwiza,iyishimire wowe ubwawe.
2.Ngira ibanga
Buri mugore wese yarakwiye kuba gutya ,niba ubona ko uri wa muntu abagabo bakunda kwishimira ndetse no kuganira nawe,ufite kuba ugira ibanga,nta ariko cyangwa niba,woe ba ubwoko bw’umugore ugira ibanga bityo buri mugabo wese azaguha agaciro ndetse yifuze no kubana nawe ubuzima bwose.
3.Ntabwo ndi umucakara w’imibonano mpuzabitsina
Ushobora kuba uyikunda cyangwa utayikunda,ntabwo bindeba,abagore benshi bakunze gukoreshwa mu gukora imibonano mpuzabitsina gusa kuruta ko bagirana undi mubano,niba wiha agaciro ndetse ukagaha n’umubiri wawe ntihazagire umugabo ugukoresha kugira ngo yikemurire ikibazo cye cyo gukora imibonano mpuzabitsina,bityo jya ugerageza buri gitondo uko ubyutse maze wumve ko utari igikoresho cy’imibonano mpuzabitsina gusa.
4.Ndi mwiza mo imbere
Rimwe na rimwe ubwiza dushobora kubona ntabwo buhagije ushobora kugira isura nziza cyane,ariko mu gihe udafite imico myiza cyangwa umutima mwiza ntabwo uzakundwa n’abantu benshi nkuko wabitekerezaga,bityo kuba mwiza imbere ni iby’ingenzi.
5.Ndatangaje
Niba utangaje nyine uratangaje;kandi niba udatangaje nyine ntutangaje,hari uburyo bubili,byuka buri gitondo maze ubanze witekerezeho maze urebe niba utangaje koko,ubundi kubwira umuntu ko atangaje uba umubwiye ngo uri uwo kwishimirwa.
6.Ndikunda
Nta kibi cyuko ngo wikunda,niba utikunda bizaba bikomeye ko hagira undi ugukunda,banza wifate wowe ubwawe uko ushaka ko abandi bagufata,ntabwo nkubujije gukunda abandi ariko nawe ntiwiyibagirwe.
7.Ndi umugore w’umunyembaraga
Igihe kinini,abagore bizera ko bakenera umuntu wo kubashyira ku murongo kuko bo bumva ko nta bushobozi cyangwa ubumenyi buhagije bwo kugira icyo bikorera mu buryo bwabo;nawe uri umuntu nkundi,naho umuntu uza mu buzima bwawe ni inyongera,ba umugore w’umunyembaraga kandi ufite ukwigenga ndetse ushobora kugira icyo yigezaho uko byamera kose.
8.Ndiyizera
Abagore benshi ntabwo bakunze kwiha icyizere,icyizere kirakenewe mu buzima,wituma ubwoba buganza icyizere muri wowe,umugore urangwa n’icyizere,ni we utera imbere,bityo umva ko icyo ugiye gukora aricyo kandi niyo cyapfa ariko gipfe wagerageje.
Martin MUNEZERO


text:
Mu kiganiro Ambasaderi Farenholtz yagiranye na Isango Star ku wa gatatu tariki ya 15 Mata, yavuze aho igihugu cye gihagaze kuri manda za bamwe mu bakuru b’ibihugu zirimo zigana ku mpera muri aka Karere.
Abajijwe ku byerekeranye n’u Rwanda, ambasaderi Peter Farenholtz yagaragaje impande ebyiri.
Ati “[Haaah] twemera ko buri gihugu kigomba kwifatira umwanzuro ku giti cyacyo ku kigomba gukorwa, twebwe nk’abanyamahanga, icyo twakora ni uguha inama u Rwanda, cyangwa ibitekerezo, ariko byanga bikunda, birangira abanyarwanda ari bo bifatiye umwanzuro.”
Yakomeje agira ati “Mu Rwanda hari demokarasi, mwavuye mu butegetsi bw’igitugu bwo muri 1994, ndabizi neza ko ubuyobozi bw’u Rwanda bwubaha cyane demokarasi, kandi demokarasi bivuga ubushake bw’abaturage.”
Ku guhindura ingingo y’101 mu Itegeko Nshinga rya Repubulika y’u Rwanda, Amb. w’u Budage yagize ati “Ndatekereza ko buri wese mu Rwanda ari kubitekerezaho ngo arebe icyakorwa, ndetse na Perezida na we ari kubitekerezaho ngo arebe uruhare rwe mu guhitamo ikizabera cyiza u Rwanda.”
Yongeyeho ati “Ndabizi ko ari ikibazo kitoroshye kuri buri muntu wese uri hano mu Rwanda kukibonera umuti, ariko birumvikana ko igisubizo cyiza ari uko nta manda ya 3 yakabayeho kuri perezida w’ u Rwanda, ariko urebye neza iterembere rimaze kugerwaho, … Umwanzuro ugomba gufatwa n’ Abanyarwanda.”
Mu Burundi ho bite?
Ambasaderi Farenholtz ati “Ni ibintu bisobanutse rwose nta yindi manda kuri Perezida w’u Burundi.”
Yavuze ko bigenwa n’Itegeko Nshinga ry’u Burundi ndetse n’amasezerano ya Arusha, ati “Ku gitekerezo cyanjye, tugomba kureba ibyabaye, tukareba uko u Burundi buri gutera imbere, mu myaka 8 ishize. Abaturage mu bihugu byose ku Isi batora abanyapolitiki. ni icyumvikana ko bashaka abazabageza ku buzima bwiza.”
Yakomeje agira ati “Buri mu Perezida wa buri gihugu hano ku Isi, aba agomba kukora uko ashoboye agateza imbere abaturage be, ni inshingano ze. Ariko reba nk’u Rwanda mu myaka 15 ishize, ubuzima bw’abantu bwateye imbere cyane […] Hari ubukene buke mu Rwanda, icyizere cyo kubaho cyarazamutse, umutekano, ruswa na yo yageze kuri zero.”
Ku giteza ubushyamirane n’imvururu zishingiye kuri politiki biri mu Burundi yavuze ko bitamureba cyane, ati “Ndakubwiza ukuri ko atari jyewe bireba cyane kuvuga ku Burundi, ariko ntekereza ko ibibazo bya politiki bafite, bagomba kwicara hamwe bakabishakira umuti urambye, bakirinda rwose imvururu, imvururu ni amahano mabi cyane kuko zishobora kuzamuka zikarenga imbibi. Dore nk’ubu hari impunzi zirenga ibihumbi 4000 z’Abarundi bamaze kugera mu Rwanda.”
twitter :@NtakirutaDeus


text:
Buri wa Gatanu no ku wa Gatandatu, muri Quelque Part Bar & Restaurant hategurwa ibitaramo bihuza abahanzi banyuranye ariko cyane cyane abakizamuka muri muzika nyarwanda.
Mu kiganiro twagiranye na Ishema Kevin Patrick, umwe mu babitegura, yadutangarije ko iki gikorwa kiba kigamije gushyira ahagaragara impano z’abahanzi bakizamuka muri muzika no mu mikino irimo gusetsa.
Akomeza atangaza ko bitewe n’inzira zigoye zo kugira ngo abahanzi babone aho bigaragariza, ni muri urwo rwego Quelque Part Bar & Restaurant ifatanyije n’itsinda rigamije guteza imbere abahanzi bakizamuka (The Best Promoters Up Coming Artist), bategura buri wa Gatanu n’uwa Gatandatu ibitaramo bigaragaramo abahanzi bafite impano nyinshi zitandukanye.
Agira ati "Abitabira ibyo bitaramo bakuramo ubutumwa butandukanye bunyuze mu ndirimbo kandi bakibonera imbonankubone abo bahanzi. Ni umwanya kandi wo kuruhuka."
Ku birebana n’uburyo bwo kwinjira muri ibyo bitaramo, Ishema atangaza ko biba ari ubuntu nta n’umwe wishyura. Ati "Bikorwa mu rwego rwo kugira ngo dufashe abantu kuruhura umutwe."


text:
Umugabo witwa Carlos Carvalho usanzwe afata amashusho ya filimi z’ibibera mu ishyamba ndetse n’izivuga ku buzima busanzwe,yahuye n’uruva gusenya ubwo yicwaga n’agasumbashyamba (giraffe) ari gufata amashusho ya filimi mu ishyamba ryitwa Safari ryo muri Afurika y’Epfo.
Ubwo Carlos Carvalho yarimo afata amashusho yagombaga kujya muri filimi y’uruhererekane ikunzwe cyane kuri ITV yitwa Wild at Heart,agasumbashyamba kamukubita umutwe ajya mu kirere agwa hasi yapfuye.
Carlos yishwe n’agasumbashyamba
Bamwe mu bari kumwe na Carlos bavuze ko yari yashyize umwete mu kazi ndetse atarebaga iruhande ubwo yarimo afata aya mashusho,aka gasumbashyamba kakaza kumukubita umutwe agahita apfa.
Drikus Van Der Merwe wari mu itsinda ry’abafataga amashusho y’iyi filimi yavuze ko aka gasumbashya kaje kabegera ntibabyitaho bakomeza kugafata amashusho byatumye gakubita uyu mugenzi wabo karamwica.
Aka gasumbashyamba kitwa Gerald niko kishe uyu muhanga mu gufata amashusho
Yagize ati “Carlos yakomeje gushaka uko yafata amashusho meza nibwo aka gasumbashyamba kaje katwegera,ntitwagira ubwoba kuko twabonaga katewe amatsiko nibyo twarimo dukora.Carlos yakomeje kugata amashusho ndetse agenda afata amashusho yako akegereye,arimo ibirenge,n’umubiri wako,ararangara kamukubita umutwe wako.”
Uretse uyu,urupfu rw’uyu mugabo rwashenguye imitima ya bamwe muri bagenzi be bakoranaga,batangaje ko yari umuntu wakundaga akazi ke ndetse witangiraga abandi.
Bagenzi be bahise bamujyana kwa muganga kuko yaviriranaga cyane,ndetse umutwe we wari wamenetse birangira atabashije kurokoka.
Carlos mbere y’uko yicwa n’iyi nyamaswa
Carlos w’imyaka 47, yatangiye gufata amashusho ya filimi mu mwaka 1992 ndetse ni umwe mu bayobozi b’amafilimi (director)bazwi cyane kuko yagiye ayobora amafilimi menshi avuga ku buzima bw’abantu ndetse na filimi z’uruhererekane zizwi cyane (series) bimuhesha ibihembo bitagira ingano.


text:
.
REKA TUREBE UKURI K’UMUTURANYI KUGOMBA KUBONEKA K’UMUTURANYI WE
.
From: Nizar Yussuf
.
Reposted & Dr. P. Mupenzi Mwiza
Group Ubuzima-Ubuvuzi-Inama
.
Ese imibereho myiza n’iterambere ry’ibanze, dutegereje k’ubuyobozi, ni ibihe?
Iyo Ubuyobozi bwegereje abaturage ibikorwa-remezo bitandukanye (amazi, amashanyarazi, n’ibindi…) biba ari mu rwego rwo guharanira imibereho myiza yabo ishingiye ku iterambere.
Ku ruhande rwacu nk’abaturage, icyo tuba dusabwa ni ukubifata neza, twirinda kubyangiza.
Ese koko ushobora gusanga hari urugo rudafite amazi cyangwa umuriro kandi rutuye hagati y’ingo zibifite? Ese byashoboka ko usanga urugo rutanafite akayira ko kugera Ku muhanda munini?
Ariko icyo nifuje kuvuga ho cyane cyane ni iki gikurikira :
Bishoboka ko abantu baturana ari ingo nk’icumi, bagaturana imyaka nk’icumi, bose bafite amazi n’amashanyarazi, nyamara urugo rwa cumi na rumwe bakikije rudafite byibura na kimwe muri ibyo byombi, Kandi wenda bose ngo baseengana!
Erega uwo muturanyi wa cumi na rimwe n’iyo yaba adasengana nabo cyangwa se atanasenga, ariko mwibuke ko aturanye nabo!
Haba n’ubwo wasanga banafitanye isano y’umuryango.
Kutabigira nawe ntabwo ari uko atabishaka, ahubwo ni uko atabishoboye.
Ese ubuyobozi nibwo buzagaruka kumuha amazi, umuriro cyangwa akayira kajya I we?
Ubuyobozi bwamaze gukora akazi kabwo, ahasigaye abaturage duturanye nidukore akacu.
Twunganire Ubuyobozi, twunganirana hagati yacu, dusindagiza umunyantege nke muri twe.
Kandi mu gukorera hamwe ntabwo byatunanira.
Ibyo bitunanire, tunananirwe byibura no gushyira itara ku nzira rimurikira abahisi n’abagenzi (itara ry’umutekano).
Reka dusoze tugira tuti:
Ingero ni nyinshi cyane, Urwo rwari rumwe mu ngero z’Ukuri k’umuturanyi kuvuye k’umuturanyi we,
Ibyo, ndetse n’ibindi nkabyo nitugerageze kubishyira mu bikorwa, maze wirebere ngo turaba abaturage beza, bateye imbere, bafite Ubuzima buzira umuze (“les vrais patriotes / the right patriots “)
Ikindi kandi ujye uzirikana ko hari abandi bashobora kunyura kuri uwo muturanyi wawe, bagambiriye kukugirira nabi,
Bashobora kuguca urwaho mu gihe wivumbuye bakamwitaho kandi wowe wanze no kumuvugisha ugasanga bagiye bamwigarurira buhoro buhoro ukazashiduka ishyano rikuguye hejuru, kubera ukuntu umugora, ukamugira nyirantabwa.
Reka turebe icyo twafasha abaturanyi bacu.
Reka duharanire gucya (gutagata) imbere muri twe (internally), n’inyuma kuri twe (externally).
Mbifurije kugira abaturanyi bakeye ku mutima no Ku mubiri,
Mbifurije kugira abaturanyi muharanira kwitaho, nabo bagaharanira kubitura ibyiza mubakorera!
Mbifurije kugira itara ryo hanze rimurikira abagenzi.
Mbifurije kugira imihanda ibahuza n’abaturanyi banyu,
Mbifurije kugira inzira ziyobora amazi y’umwanda n’ay’imvura, kugirango adasenyera abaturanyi, bikaba intandaro y’amakimbirane!
Niba hari ubundi busobanuro mukeneye, turahari kandi twiteguye kubaha ubufasha. Murakoze!
Reposted & Dr. P. Mupenzi Mwiza
Group Ubuzima-Ubuvuzi-Inama
.


text:
Ubusazwe indwara y’umwuma ni mbi cyane ariko byagera ku bana bikaba akarusho kuko batakaza amazi menshi cyane mu mubiri kandi ubundi umubiri w’umuntu ugizwe n’ibice birenga gato mirongo irindwi ku ijana (70%) by’amazi.Dore ibintu bishobora gutuma umubiri w’umwana ubura amazi ahagije kugeza n’aho ashobora kuba yazahara cyane akaba yabura n’ubuzima bwe igihe haba nta gikozwe mu maguru mashya ngo atabarwe.
1. Kwandura ama-mikorobe atandukanye : Aha twavuga nka virusi cyangwa bagiteri (infection virale ou infection bacterienne) kuko bishobora gutuma umwana aruka cyane, agahinda umuriro mwinshi cyane, bigatuma abira ibyuya byinshi cyane.
2. Kwandura indiririzi (parasites): Aha twavuga nk’inzoka zo mu nda zikunze kwibasira abana bato kubera isuku nke y’aho baba barererwa ndetse n’amafunguro bahabwa, hanyuma rero izo ndiririzi zikarya ibyari gutunga umubiri wabo.
3. Kugira udusebe mu kanwa bakunze kwita ubugendakanwa: Ibi na byo ntabwo bituma umwana atabasha kurya, kunywa no konka
4. Kunyaragura cyane biterwa no kuba umwana arwaye indwara y’igisukari (diabete) bigatuma atakaza amazi menshi mu mubiri, ntabashe gusimburwa.
Ibimenyetso umwana urwaye umwuma ashobora kugaragaza
1. Amaso yahenengeye,
Ubusanzwe, amaso agizwe ahanini n’mazi. Ni yo mpavu ahenengera iyo umuntu yatakaje igice kinini cy’amazi mu mubiri
2. Nta marira
Ubusanzwe iyo umwana arize hagomba kuboneka amarira atemba ariko muri iki gihe amarira arabura, kubera umubiri uba watakaje amazi menshi
3. Umwana atakaza ibiro cyane
4. Umwana yuma iminwa ndetse no mu kanwa hakabura amatembabuzi
5. Umwana agira inyota nyinshi cyane mu minsi ya mbere ikagenda igabanuka uko iminsi yicuma n’ikibazo kikarushaho gukomera.
Uburyo bwakoreshwa mu kurinda abana umwuma
Kubera ko twabonye haruguru ko umwuma uzahaza abana bato, ni yo mpamvu tugomba gufata ingamba zo kuwurwanya byihuse.
Muri izo ngamba, twavuga:
1.Kwihutira kujyana umwana kwa muganga
2.Kumuha amazi asimbura ayo yatakaje byihuse atarazahara cyane
3.Kumenya imvo n’imvano y’umwuma, hanyuma igakemurwa
4.Kugirira isuku ibikoresho
5.Konsa umwana nibura amezi atandatu utaramuvangira bimwongerera amahirwe yo kutarwara ibisebe byo mu kanwa bikanamurinda n’indwara zimwe na zimwe.


text:
RUSIZI: Abayobozi b’amadini barasabwa gufata iyambere mu kwimakaza umuco w’amatora mubayoboke babo
Ibi ni ibyatangajwe na Mutabaruka SYLVESTRE umuhuzabikorwa w’amatora mu turere twa Rusizi na Nyamasheke ku wa 21/03/2013, mu mahugurwa y’umunsi umwe yamuhuje n’abayobozi b’amadini amatorero na kiriziya yateguwe na komisiyo y’ igihugu yamatora agamije kubakangurira no gusobanukirwa n’amatora y’abadepite azaba kuva ku wa 16 kugeza tariki ya 19 Nzeri,2013 mu rwego rwo kugirango azagende neza kandi ibyiciro byose byabigizemo uruhare rugaragara.
Bimwe mubyo barebeye hamwe ni uruhare amadini agomba kugaragaza mumigendekere y’amatora aho basobanuriwe ko mugihe amatora yakozwe nabi ashobora gusenya ibimaze kugerwaho kandi yakorwa neza bigakomeza kuba ishema ry’abanyarwanda mu gukomeza gutera imbere kw’igihugu cyabo nkuko bitangazwa na Pasitori Musabyimana Zabroni, ngo nk’abanyamadini biteguye gufata iyambere mukuzatora neza no gukangurira abayoboke inzira nziza yo kwitorera abayobozi dore ko ngo na bibiliya yemeza ko abanyagihugu bagomba kwitorera ababayobora ibyo rero ngo barasanga bihuje n’imyemerere yabo.
Gusa zimwe mu mbogamizi bakunze guhura nazo ni uko hari bamwe mubanyamadini batarumva akamaro ko kwitorera abayobozi muri ayo madini, ayatunzwe agatoki harimo Abahamya ba yehova kimwe n’abandi bazwi ku izina ry’abakusi, gusa ngo haracyari urugamba runini mukubegera barushaho kubasobanurira ibyiza byo kugira uruhare mu kwishyiriraho abayobozi.
Kumadini yemera kuyoboka kwishyiriraho ubuyobozi ngo basanga bigira umumaro munini kuko ngo iyo amatora yagenze neza bituma amahoro akomeza gusagamba bityo n’ivugabutumwa rigakomeza kogezwa bityo roho nziza igatura mu mubiri muzima.
Nirere Esperence ufite imyaka 22 y’amavuko akaba ari umwe mubasengera mu idini ry’abahamya ba Yehova kubibavugwaho we asanga mumyemerere yabo buri wese afite uko yemera amatora gusa ngo banga kubyivangamo kuko ngo baba babona bibajyana muri porlitiki ihanitse kugeza ubu avuga ko ataratora na rimwe.
Mutabaruka SYLVESTRE  umuhuzabikorwa w’amatora mu turere twa Rusizi na Nyamasheke atangaza ko zimwe mu mpamvu zatumye komisiyo y’igihugu y’amatora ihugura abanyamadini kubirebana n’amatora ari uko abanyamadini n’amatorero ari icyiciro cy’abanyarwanda gihuza abaturage benshi kandi ngo bakaba bizera neza ko ubwo butumwa bugezwa kubayoboke babo bityo bigatanga umusaruro mwiza igishimishije muribyo ngo ni uko nabo babona ko ari urwego rudahejwe .
Â


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
lundi 18 avril 2011
Impamvu 10 zitera gutandukana kw’abashakanye
Ku isi hose hari ikibazo cy’ingo zisenyuka zitamaze kabiri aho usanga abantu babana bakundanye nyuma y’igihe gito bagahita batandukana.
Mu bushakashatsi bwakozwe na Cosmo cyandikirwa mu Bwongereza, bwagaragaje ko ku bagore 1400 bose babajijwe berekanye impamvu z’ingenzi zituma ingo zisenyuka.
Izo mpamvu ni izi uhereye ku ya 10:
10.Guhuza ibitsina kw’abashakanye: Ingo15.7% zisenywa n’ibiba bitagenda neza mu guhuza ibitsina kw’abashakanye.
9.Ibibazo biterwa n’imiryango n’inshuti: Ingo18.9% zisenywa n’ibibazo bituruka ku miryango y’abashakanye n’inshuti zabo.
8.Kutabana kw’abashakanye: Ingo 20.2% zisenywa n’uko abashakanye umwe aba atabana n’undi bitewe ahanini n’akazi.
7.Kuba umugabo adafite umwuga ufatika: Ingo 20.6% zisenywa n’uko abagore baba batihanganiye kuba abagabo babo nta mwuga ufatika bakora.
6.Kutitanaho: Ingo 21.1% zisenywa n’uko hari igihe umwe mu bashakanye aba atakitaye ku wundi.
5.Gushaka kubaho mu bwigenge: Ingo21.1% zisenywa n’uko abashakanye umwe aba ashaka kwigenga.
4.Kuba badakwiranye: Ingo 29.1% zisenywa n’uko umwe mu bashakanye iyo amaze kumenya undi neza asanga atari we yaremewe, akabona batari bakwiranye agahitamo kumusezeraho.
3.Kutizerana: Ingo 29.7% zisenywa n’uko abashakanye baba batizerana cyangwa batabwizanya ukuri.
2.Gucana inyuma: Ingo36.6% zisenywa no gucana inyuma kw’abashakanye.
1.Kuba batagishaka gukundana: Ikiza ku isonga mu gusenya ingo nyinshi zisaga 39.7% ni uko abashakanye baba batagishaka gukundana bagahitamo gutandukana.
Izi ni impamvu z’ingenzi ariko buriya bushakashatsi bwagaragaje n’izindi mpamvu nyinshi zishobora gusenya ingo; nko kuba abashakanye badakunda ibintu bimwe, n’izindi.
Inscription à : Publier les commentaires (Atom)


text:
Uko iterambere rigenda rigera kubantu benshi ni nako rigenda ritwibagiza uko twabagaho cyangwa se uko twakoraga ibintu bimwe na Bimwe mbere yuko iryo koranabuhanga riza. Si igitangaza ko umwana wo muriyi myaka ashobora kuba atazi album photo za kera abantu Baguraga bakabikamo amafoto yabo yabaga ari kurupapuro rwabugenewe. icyo ashobora kuba azi nuko wenda amfoto bayabika muma akadere(frames), kuri mudasobwa(pc),memori kadi(sd card) cyangwa se kuri telefone(phone). igihe runaka yayakenera akayabona Bitagoye.
Ikoranabuhanga rikemura byinshi ariko hari nibibi riba rifite nubwo ibyiza aba aribyo byinshi. kera umuntu yabikaga amafoto ye muri Album akaba atapfa kuyabura ariko wenda yagendaga asaza ntagumane ubushyashya nubwiza yahoranye akiri mashya. cyangwa se Igaterwa nuko nyirayo yayabitse. icyo ikorana buhanga ryaragikemuye ifoto yawe ushobora kuyifotora muri2017, ukazayireba muri 2020 Warayibitse kuri telephone yawe ugasanga igifite bwa bwiza yarifite muri 2017. ariko hariyindi nenge kuyibika kuri phone bifite hari igihe Ushobora kwibeshya ukayisiba utabigambiriye cyangwa se undi muntu watije phone akayisiba ubwo waba ntahandi wayibitse ukaba Urayibuze.
Ariko nkuko mwikoranabuhanga bavuga ko icyo watekereje kiba gishoboka ahubwo ikibazo ari igihe , nibyo warumaze iminsi wibaza Uburyo wagarura amafoto yawe wasibye bifite igisubizo. ubundi imikorere ya telephone za smartphone myinshi ijya kumera nkiya Mudasobwa(computer) za windows ariko icyo bidahuriyeho nuko, mudasobwa za windows zifite recycle-bin ushobora kubonamo ama Files yawe wasibye Utabishakaga, cyangwa se wasibye ariko ushaka kongera gutunga ubundi ukongera ukayagarura . telephone ya Android Ubusanzwe ntigira Iyo recycle-bin. bivuzeko kugarura amafoto cyangwa amashusho wasibye bisa nibidashiboka gusa birashoboka.
Abahanga mugukora ama progaramu ya telephone za android ari nazo zikoreshwa nabantu benshi ugereranyije nizindi telepone bakoze Application(progaramu) ifasha umuntu kugarura amafoto cyangwa amashusho yaba yarigeze gutunga muri phone ye akaza kuyasiba. iyo Application yitwa DISKdigger.
Iyi application iboneka kuri Google playstore hakaba hari ubwoko bubiri bwiyi programu aribwo. Diskdigger pro na Diskdigger. pro Kugirango uyibone usabwa kwishura 2.99$ angana na 2571.4 rwf . hakaba na Diskdigger isanzwe yo wayitungira ubuntu. nyuma yo Kuyikorera install umaze kuyifungura igufasha kugarura amafoto yawe wari warasibye ukongera kuyatunga.
Numara kuyifungura ukanda aho handitse scan iratangira igende igarura amafoto menshi. ariko hari nayo izanamo utarayasibye usanzwe Uyafite . ureba ayo uziko wasibye agakanda kutudomo dutatu tuyiriho hejuru ubundi ugakanda kuri recover selected files . igahitamo Ububiko ushako ijyamo ubundi ifoto yawe ukaba urayigaruye.
Ikiza cyiyi application irusha izindi nuko idasaba ko telephone yawe iba i rootinze. ikora muri telephone zose yaba i rootinze cyangwa se Ita rootinze. gusa iyo telephone yawe ita rootinze haribyo itagarura, nkama video cyangwa gifs .
NB: * iyi application ishobora kugarura amafoto wasibye bisanzwe atari ayi wabuze kuko wakoze hard reset .
*Quality(Ubwiza) bwa amafoto bushobora kutaba nkubwifoto yambere gusa sibibi cyane.
*kugirango ugarure video bisaba ko phone iba iri rooted.
Kugirango wirinde gusiba amafoto amafoto yawe burundu. nakugira inama yo gukoresha application yitwa Dumpster . ikora Nka recycle-bin ya telephone z’ android. nukuvuga iyo usibye video cyangwa ifoto mububiko bwa telephone, ihita ijya muri iyi application Wakongera kuyikenera ukajya muriyi application ukayigarura bitakugoye washaka kuyisiba burundu ukajya muri iyi application ukongera Ukayisiba.


text:
Umuvugizi wa Kiliziya Gatorika mu Rwanda aratangaza ko kuba Papa watowe ari mu kigero cy’ubusaza, atari ikibazo kuri Kiliziya ahubwo ari igisubizo kuko ngo ubusaza bujyana n’uburambe mu mirimo n’ubunararibonye.
Papa Fransisiko watowe afite imyaka 76 y’amavuko, byumvikana ko ari mu kigero cy’abasaza. Aha abantu benshi bakunze kwibaza impamvu Kiliziya itayoborwa n’umupapa udashaje bitewe n’uko papa wacyuye igihe yavuze ko imbaraga nke ziturutse ku myaka ari zo zatumye yegura ku mirimo ye.
Mu gusubiza ibi bibazo, Musenyeri Smaragde Mbonyintege, yatangaje ko imyaka ya papa mushya nta kibazo iteye, kuko icya mbere atari imyaka ahubwo icyo akora n’uko atunganya imirimo yatorewe.
Ku bwa Musenyeri Mbonyintege ngo abona ahubwo imyaka myinshi ijyana n’uburambe (experience), imyumvire, ubunararibonye, ubushishozi n’ubwitonzi bw’umuntu.
Mbonyintege asanga kuyobora Kiliziya imyaka myinshi atari byo bya ngombwa, kuko papa Yohani wa 23 watumije inama ya Vatikani ya kabiri yazanye impinduka muri Kiliziya zirimo guha ijambo Abalayiki muri Kiliziya, nyamara yarayoboye Kiliziya imyaka itanu gusa.
Aho ngo byagaragariye buri wese ko uyu mushumba yakoze ikintu cy’ingenzi muri Kiliziya kikiizirikanwa na n’ubu. Ni yo mpamvu ngo icyangombwa ini uko umuntu yiyumva mu gutunganya ibyo ashinzwe bitandukanye n’imyaka afite.


text:
Si ibi gusa yakoze kuko yakunze kugaragara cyane mu bikorwa byo gufasha abatishoboye nk’aho afatanije n’ibitaro bya Kabgayi yavuje amaso abagera kuri 200 harimo n’abari bamaze imyaka irenga 3 batareba kubera indwara y’urushaza bakabagwa ku buntu bagakira. Ni igikorwa yakoreye mu ntara y’Uburengerazuba ari nayo yiyamamarijemo. Yanafashe abana 11 harimo abakobwa 6 n’abahungu 5 yiyemeza kuzabafasha kwiga kuva mu wa mbere w’amashuri abanza abaha ibikenerwa byose kugeza barangije.
Kuri ubu rero mu rugendo arimo mu ntara y’Uburengerazuba mu karere ka Rubavu yasuye ishuri rya Rusamaza Primary School asura abo bana anabatera ingufu zo gukomeza kwiga bashyizeho umwete bibuka ko imiryango yabo ndetse n’igihugu cyabo kibakunda kandi kibatezeho byinshi. Ni urugendo yagaragarijwemo urukundo n’abana biga kuri iryo shuri aho bamwe mu bana berekanye ibyishimo bidasanzwe ku buryo butandukanye bigaragaza ko ntakabuza inama yabasigiye yaba ari abo afasha n’abandi muri rusange bazumvishe cyane nk’uko nawe abitangaza
Mu kiganiro n’abanyamakuru abajijwe uko yakiriye kuba abana bamwishimiye yagize ati”Mana si ukunyishimira ahubwo ni njye wabishimiye pe. Ndishimye cyane, ndabakunda kandi ndibaza ko ni inama nabagiriye zo kurangwa n’ikinyabupfura ndetse no gushyiramo umuhate mu kwiga kuko kwiga neza bitegura ubuzima bwiza”
Miss Iradukunda Elsa akigera muri iki kigo
Miss Iradukunda Elsa yunzemo ati: “Njye nkunda abana ,nkunda gufasha, kandi ndafasha kuko nanjye hari abamfasha bityo numva ko gufasha ari imwe mu nshingano mfite mu gihe nkiri ku Isi kuko gufasha ntibisaba ibya mirenge. Ubu rero iyaba nabishoboraga sinafasha 11 gusa nafasha benshi kurusha gusa Imana nziko izakomeza kumfasha nkakomeza kugira uruhare mu iterambere ry’umwana w’umunyarwanda.”
Urugendo rwe ararukomereza Iwawa kuri uyu wa Gatandatu tariki 12 Gicurasi 2018 aho yatumiwe mu birori byo gusoza icyiciro cy’abarangije muri iki kigo ngororamuco aho ari bube ari kumwe na Miss Rwanda 2018 Iradukunda Liliane. Twabibutsa ko ubwo Miss Rwanda 2017 aheruka Iwawa yari aherekejwe n’umufatanyabikorwa wa Miss Rwanda, Nyiramongi Odette ufite Paradis Malahide Hotel na Paradis Kivu Hotel mu karere ka Rubavu maze uyu mubyeyi atanga inka 2 zizajya zikamirwa abari gukurikiranirwa iwawa.
Iki gikorwa cyo gusura Iwawa kuri ba Nyampinga cyatangiye 2016 gitangiwe na Miss Rwanda 2016 Jolly Mutesi akaba ari igikorwa kimaze gufata umurongo aho buri gihe ba Nyampinga basura basaza babo bari Iwawa bakabaha ubutumwa bwiza bakanaganira nka bashiki n’abasaza ku cyateza imbere igihugu cyabo cy’u Rwanda.
Miss Iradukunda Elsa yaganirije aba bana 11 afasha abakundisha ishuri no kurangwa n’ikinyabupfura


text:
Ku gicamunsi cyo kuwa 29 Werurwe, intumwa za Komisiyo y’Igihugu ikorana na Unesco n’Akarere ka Huye zananaye impinga ya Kiruri yegamiye ibisi bya Kigasari zigiye kurambagiza intebe y’Abasizi.
Bwana KAJUGA Jerome ushinzwe Umuco, Imibereho y’imibanire n’imibereho y’Abantu muri Komisiyo y’Igihugu ikorana na UNESCO na Bwana Kayitare Constantin umukozi mu Karere ka Huye baherekejwe naTerance Muhirwa uzwi cyane mu biganiro by’amateka n’ubuvanganzo kuri Radio Salus bihereje inzira ihanamye igana i Kiruri mu Murenge wa Karama. Ni ibirometero nka makumyabili uturutse mu mujyi wa Butare. Abayobozi b’umurenge wa Karama bari babiteguye banararitse bamwe mu bana n’abuzukuru b’abasizi b’aho i Kiruri. Ku biro by’umurenge wa Karama bwana Bugingo Eugene na bwana Sindiheba JMV bari babategereje bakereye kujya kubaratira ibyiza by’iwabo. Twasanganijwe urugwiro na Gitifu w’Akagari Banzubaze Remy na bamwe mu bakomoka ku basizi b’i Kiruri.
Abanyakiruri batwakiranye urugwiro
Icyintu cyitwa “ intebe y’abasizi” gisa n’icyazimiye kandi ariyo dukesha isano dufitanye n’abakurambere n’amateka yose yaranze u Rwanda mbere y’umwaduko w’abazungu. Ubajije Abanyarwanda bavutse inyuma y’itanga ry’Umwami w’u Rwanda Mutara III Rudahigwa, ni ukuvuga abafite imyaka iri munsi ya 60 abagusubiza ijambo intebe y’abasizi ni mbarwa.
Ku ngoma ya Ruganzu II Ndoli nibwo umugabekazi Nyiraruganzu II Nyirarumaga yatekereje gushyiraho inteko y’Abasizi bari bafite inshingano zo kubika amateka y’uruhererekane rw’abami n’ibyaranze ingoma zabo nk’intambara zo kwagura igihugu, bakabivuga mu mvugo nziza kandi ijimije ku buryo byabikwaga bityo n’abo babisigiye bakabisubiramo badasobwa kugeza igihe isi izashirira. Nibutse ko ibisigo bitari ibisingizo by’umwami gusa byashoboraga no kuba impanuro cyangwa inama ku bindi bibazo by’ubuzima busanzwe. Gusobwa igisigo nyabami byari icyaha gihanishwa kunyagwa cyangwa kwicwa kuko wabaga ugoretse amateka y’igihugu. Ni uko imiryango y’abasizi yabiragaga abana babo kandi ikabiha agaciro kuko uretse n’ubwenge byahaga ubirazwe byabahaga kugabana no i bwami cyangwa i butware.
Uko byavugwaga ku ngoma ya Ruganzu ahagana mu mwaka 1500 nyuma ya Yezu niko bivugwa none n’abasizi bacye cyane babisigaranye. Ni nako Musenyeri Alexis Kagame, Padiri Muzungu Bernardin n’abandi babikozeho ubushakashatsi bakabishyira mu nyandiko babyanditse. Iyo nteko y’Abasizi rero yayoborwaga n’Intebe y’Abasizi kandi ikagira icyicaro kizwi mu gihugu.
Iya nyuma yatetse i Kiruri mu muryango w’Abasinga baho uvugwamo Mpogazi ya Bagorozi, Ngogane, Nzabonariba na Sekarama ka Mpumba bamwe mu bantu bakuze biboneye n’amaso. Umusaza Rusagara Damiyani twajyanye yo aramwibuka n’ubwo yari akiri umwana. Padiri Muzungu Bernardin we amuvuga nk’umuzi dore ko ari na mwene wabo.
Komisiyo y’Igihugu ikorana na UNESCO rero yifuje kugera ku matongo yabo dore ko abenshi mu bana babo bamazwe na jenoside yakorewe abatutsi muri Mata 1994. Bamwe mu bana n’ abuzukuru babo bacitse ku icumu baracyahatuye kandi baracyibitseho iyo nganzo y’abakurambere. Mu mpinga ya Kiruri aho batwakiriye,twari twicaye mu nsi y’ingara z’umunyinya, twitegeye Ibisi bya Huye na Kigasari, ureba umurenge wa Mata ya Nyaruguru hakurya yawe ku buryo wahamagarayo.
Twaribwiranye twese abari aho dore ko tutari na benshi, umuntu akavuga ibisekuru bye. Ariko icyashimishije ni uko abenshi mubari aho bagarukiraga kuri Mpogazi ya Bagorozi. Mu batwakiriye navuga Kanteteri Lewokadiya na Kadage Kalabudiyani bene Munyazesa wa Segatwa ka Mpogazi ya Bagorozi. Hari rebo na bishywa na baramu babo barimo Abanyakarama, Abenenyamuhanga, Ababanda n’abandi kandi ugasanga nabo batoroshye ku nganzo. Twasabye bamwe mu buzukuru ba Mpogazi kudusogongeza ku nganzo ariko baraturemba kuko ngo batari biteguye igitaramo cy’abasizi nk’uko bajyaga bagikora bahimbawe. Ikindi nk’uko Kadage na Firimini babitubwiye, igitaramo nk’iki kigira uko gikorwa. Nta gusiga gusa nta rugata ruteretse hagati aho. Ibyo twarabyumvise tubizeza ko tuzagaruka tugategurana neza igitaramo cyacu twabyiteguye kandi twatumiye. Twababwiye ko natwe twari tuje kubasura no kumenyana nk’inshuti z’abasizi kandi tubabwira ko umuryango w’ibasizi n’inshuti zabo muri iki gihugu ari mugari. Sibo bonyine rero kandi ngira ngo uyu niwo mwanya wo kubabwira ko tubafashe mu mugongo.
Leokadiya na Kadage badusogongeje ku nganzo
Intebe y’abasizi rero si inkuru cyangwa inzozi, iriho twe twarayibonye kandi ba nyirayo bemera ko bagifite inshingano zo kuyirinda. Inzego zose bireba zifite inshingano zo gusigasira uyu murage wa Nyirarumaga. By’umwihariko aha hantu hakenyeye urwibutso rw’intebe y’Abasizi. Akarere ka Huye kafashe iya mbere ariko uwiyita umusizi wese iki gikorwa cyo gushaka gakondo y’abasizi kiramureba. Minisiteri y’umuco na siporo, RALC, FARG, n’abandi tubaye tubararitse muri iki gitaramo.
Kajuga Jerome, Umuyobozi ushinzwe Umuco, Imibereho y’imibanire n’imibereho y’Abantu muri CNRU


text:
MRS LYDIA PART 21(FINAL)
.
.
wasiga mama wawe gutya wenyine, kandi ari nawe wamuzaniye ibi byose! njye: hoya mama, mureke nzamusobanurira neza, azageraho abyumve, ahubwo twihute tubakureyo!
.
FINAL
.
ubwo njye na japhet twahise dufata imodoka tuvaho, twerekeza aho ababyeyi ba lydia bari bafungiye, ndetse tugenda tunaganira ngiye kumva numva arambajije ati: ese alex, ibi byose wabikoraga ushaka gukiza uriya mukobwa lydia gusa cyangwa!? njye: yego kabsa! kuko ndamukunda cyane birenze! japhet nawe ati: eeeeh! ariko ntago wigeze umenya ko akundwa na mekkal!!? nanjye nti: kuberiki se ubimbaza japhet!? nawe ati: ubwo se nigute umuntu muzima yakunda umukobwa mekkal ashak!?, uziko ntabwoba ugira wamuhungu we! ubwo njye nahise mubwira uko byose byatangiye, nawe atega ugutwi mubwira byose uko biri ntanakimwe nsimbutse, ngiye kurangizaaba arambwiye ati: nonese alex! nanjye nti: lydia ubu muri kumwe ntakibazo!? nanjye nti: yego kabsa! japhet nawe ati: ntukibeshye bigezaho sha alex, nkurikije ukuntu ubimbwiye, lydia ntiyakunda undi muntu atari sally! nubwo yamera nkugukunze ariko sally ntiyamuvamo!
.
.
njye: hahaha! sha ibyo byohorere mwan, icyo nzicyo nuko ubu lydia aruwanjye kabsa! nawe ati: sawa nzaba ndeba! ahubwo dore ngaha turahageze! ubwo twahise tuva mumodoka twinjira murupangu mekkal yakoreragamo, dusangamo abandi basore babonye japhet baza biruka baramubaza bati: uyu ninde japhet!? japhet nawe ati: numwana wa jeeckam! umwe muribo aravuga ati: nonese ko ari hano byagenze bite!? japhet: nimushake mwitahire mwese kuko mekkal na jeeckam bose barapfuye! ubwo yababwiye atyo bose bagwa mukantu, natwe duhita dukomeza inzira yacu ndetse tugera ahantu hari hafungiye ababyeyi ba lydia, ndetse kubwamahirwe dusanga bakiri bazima, batubonye papa we ahita avuga ati: igihe cyo kutwica kirageze se!? japhet nawe ati: muhumure iki nigihe cyo kubatabara mukajya kubonana numwana wanyu lydia! japhet avuze atyo bahita barebana, ariko ubwoba buba bwose, gusa ntitwahatinda, twabakuye muricyo cyumba bari barimo turagenda, gusa tutaragera kure nibuka ko yussuf na joseph nabo bashobora kuba bahari nimba batarabishe!
.
.
ubwo nahise mbwira japhet nti: ntiza izo mfunguzo gato! nawe ati: ugiye kuzimaza iki se!? nanjye nti: wowe ntiza tu! ubwo nawe yahise azimpa nsubirayo nihuta ndeba mubyumba byose, kubwamahirwe mba mbonye igifungiyemo ba yussuf, gusa bari bakubiswe bimwe byahatari, kumutima nti:” imanishimwe ubwo batabishe peee”””. ntakindi nakoze nahise mbafungurira, yussuf ahita avuga ati: bite se sha, ugeze hano gute!? nanjye nti: ubu ngubu mufite ubwisanzure, muze tugende! joseph: wamwana we se, uzi ngo twarenga aha hantu batatwishe!? njye: muhumure ntakibabaho kuko mekkal na jeeckam barapfuye. yussuf: yeeeh! uravugisha ukuri sha!? nanjye nti: nukuri pe! reka nigendere ubwo nimubishaka murasohoka tu! ubwo nahise nsohoka ngenda nihuta njya kumudoka nanjye ndinjira ndetse nicara inyuma, japhet aba ariwe utwara mpita mbwira papa lydia nti: munyihanganire kuko natinze kubakura hariya hantu nkuko nari narabisezeranyije lydia! nawe ati: nabwo wakoze mwana wanjye! ahubwo se sally umukunzi wa lydia aracyariho!? nanjye nti: e…….. ntarakomeza japhet ahita avuga ati: alex,kuko mekkal ntamwana afite ndetse akaba nta numuryango, ubwo biriya bintu byose yarafatanyije na papa wawe bibaye ibyawe!
.
.
njye: reka, njye ntago natunga ibintu byamahugu,nzabisubiza banyirabyo byose! nawe ati: arik ontago ari byose byamahugu! njye: ntakibazo! ahubwo mn japhe, bajyane murugo babe bategereje nanjye ngiye kureba lydia ndihuta! nawe ati: sawa ntakibazo! ubwo njye nahise nsohoka mumodoka, mfata aga tax voiture, gusa ntaragera kure mbona willy na angella nkaho hakurya bahagaze imbere yimodoka, ndebye neza mbona bose bafite utunyamuneza, mpita mbwira shoferi ngo ahagarare, mvamo ndabasanga, willy ambonye ahita abwira angella ati: dore alex! bose bahita bahindukira barandeba, nanjye mpita nibwira ibyabaye, njye : ariko….. nshatse kugira icyo mvuga numva willy aravuze ati:alex, sinzi uko nashimira imana yankuye muri buriya buyobe narindimo, nasanze ibyo ndimo ataribyo none dore ubu ndanezerewe hamwe numukundwa wanjye angella! njye: hahaha! kabsa nanjye biranshimishije cyane! nonese ………. ntakomeza numva wa mushoferi aravuze ati: ihute arko urimo kunkereza! ubwo nahise nsezera ba willy ngenda nisetsa numva nishimye cyane, inzira yose ngenda nisetsa mpaka kwa kettia .
.
.
nagezeyo mbona kettia ansanganiye kwirembo, murebye mbona ntiyishimye, ataranansuhuza ahita ambwira ati: alex, ibintu byakomeye! njye:yeeeh! uravugibiki se kettia? nawe ati: lydia banza yasaze, abantu bose arimo kubita sally ndetse ntanubwo akirya ndetse ijoro ryose arara akanuye aririmba iryo zina! ubwo njye numvise bikaze mpita nirukira munzu, mugezeho ahita aza ampobera ndetse anansoma cyane, mpita mbwira kettia nti: ntureba ko ahubwo byaterwaga nuko ankumbuye!! nkivuga ntyo numva nawe aravuze ati: ooh! sally nari narakubuze nukuri, urakoze kuza!! , avuze atyo ndikanga ndamubwira nti: lydia ntago ndi sally ndi alex, ndeba neza! mubwiye gutyo mbona arandekuye aranyitegereza, ngiye kubona mbona yikije imitima arambwira ati: alex, umbabarire sinzi ibyari bimbayeho, nabonaga uri sally! njye: lydia….. ………nashatse kugira icyo mvuga mbona nyinawa kettia ankuruye ukuboko anjyana kuruhande arambwira ati: alex mwana wanjye nkugiriye inama wareka uriya mukobwa akaba na sally kuko njye mbona niyo mwabana ntabyishimo wazagira pe! ubwo njye sinamenye aho amarira avuye, ndamubwira nti: nonese ko lydia mukunda cyane!?
.
.
nawe ati: wowe gerageza umwikuremo bizakunda alex, uriya mukobwa ntago aruwawe rwose, tuza uzabona undi kandi ugukunda! kandi niwumva neza ibi nkubwiye ukabitekerezaho , ndabizi urafata umwanzuro wa kigabo! ubwo njye nasigaye aho ibitekerezo byandenze, ibibazo nagahinda ari byose ndetse biza gutuma mfata phone mpamagara sally , ngiye kumva numva hitabye umukobwa, ndavuga nti: urinde wowe ko nshaka sally!? nawe ati: ni olivia mushiki we, sally we ntagishobora kuvuga!! ubwo olivia yavuze atyo mpita nikanga, noneho agahinda nimpuhwe biriyongera, ndekura phone yitura hasi! kumutima nkivugisha nti: “”mana yanjye koko ubu nkoriki! lydia mureke koko mana yanjye!!, ese mana koko abantu nahemukiye bazambabarira!!?”” nibajije ibyo igihe kirekire,sinzi ukuntu nungutse agatekerezo mfata phone nandika akamessage kagira gati:” ni alex, ndakwinginze nijoro saa mbili 20:00, ndagushaka murugo!!””,ndangije kukandika nkohereza willy, mark na justin.
.
.
message zimaze kugenda mpita nsubira munzu, mbwira kettia na nyina nti: muze kunyihanganira saa mbili zijoro 20:00 mube muhari murugo, sibyo kettia!? mama we ati: ntakibazo turahaba rwose alex! njye:murakoze cyane! lydia wowe ngwino tujyane nkwereke abyeyi bawe! ubwo bidatinze njye na lydia twari tugeze munzira, mbaza lydia nti: lydia! urumva witeguye kubana nanjye ubuzira herezo!? nawe ati: cyane rwose alex, urumuntu wintwari nabonye kuriyi si! njye: lydia, inzira zanjye nizawe ntizahura, nubwo uvuga gutyo ndabizi ko utabishobora rwose ndetse banza uyu munsi urarangira wamaze kunyanga urunuka! lydia nawe ati: alex, kuki uvuga gutyo koko! ubwo se….. atarakomeza mpita mubwira nti: ibyo bireke! dore ahubwo tugiye kuhagera! lydia nawe ati: ese hariya imbere sikuri ya supermarket alex!? nanjye nti: yego niho! nawe ati: niko ba papa bari se!? yambajije atyo sinamusubiz, dukomeza imbere,tugageze duhita twinjira mo imbere, dusanga olivia ari mukazi nkibisanzwe, atubonye aza yiruka aradusuhuza, aranyitegereza koko nkamubonamo urukundo arko sinabitindaho ndamubwira nti: twereke aho sally ari!
.
.
olivia ntiyabitinzeho, yahise atujyana mubyumba byinyuma aho sally yarari, tuhageze dusanga koko yabaye nkumusazi, mpita mbwira lydia nti: ngaho sanga umukunzi wawe lydia! ubwo lydia yarandebye ntiyagira ikindi avuga ahita yiruka asanga sally barahoberana ndetse basomana byimbits, nanjye koko nabareba nkabona barakundanye byanyabyo, nkiri muribyo numva olivia aravuze ati:urakoze cyane alex! ahubwo se ko utansubije!? ubwo nanjye nahise musubiza mubikorwa,ndamuhobera ndamubwira nti: narabyemeye cyane kandi ndakwizeza kutazakubabaza olivia! twakomeje muribyo ndebye kwisaha mbona saa mbili zigiye kugera kandi nahaye abantu gahunda yizo saha,ntakindi nakoze nahise mbwira sally, olivia ndetse na lydia nti: muze tugende, saa mbili tugomba kuba tugeze murugo aho ababyeyi ba lydia bari!! sally: urakoze cyane alex! ubwo twahise tugenda twihuta ndetse tuhagera bose bahageze, bicaye muri sallon uko ari, willy, justin,mark, mama, ababyeyi ba lydia, japhet, nick na max ndetse na kettia hamwe na nyina natwe duhita twicara, ndavuga nti: mwakoze cyane, kwitabira gahunda yanjye gusa harikintu ngomba kubabwira!
.
.
mama ati: vuga turakumva alex! njye: mbere na mbere ndashaka gusaba imbabazi kubwa data, ndasaba imbabazi justin na sally kubwo kuba data yarishe ababyeyi babo!! justin: yeeeeh! ushatse kuvuga se ko….. atarakomeza muca mwijambo ndavuga nti: justin, niko bimeze kabsa kandi rwose utubabarire! sally: ntakibazo rwose alex! nanjye ndakomeza nti: ikindi kandi ndetse kinababaje, ndasaba byumwihariko imbabazi umuntu witwa lydia, willy ndetse na sally kuko nabahemukiye bikabije! willy: ibiki se alex, ko nziko twabanye…….. atarakomeza mpia muca mwijambo mvuga ndira nikiniga cyinshi nti: willy rero nuko utigeze ubimenya, burya nanjye nari narakunze lydia, dukunda umukobwa umwe tutabizi….. bla blah, ubwo nababwiye uko byagenze kose, bose bateze amatwi gusa nagiye kurangiza baguye mukantu, lydia ati: alex, ibyo bintu byose wabikoze kubera njye!? njye: mumbabarire rwose nanjye nurukundo gusa!! sally: ntakibazo rata alex, njye ndakubabariye rwose! ubwo nabandi bahise bampa imbabazi, dukora ibirori mpaka bukeye,ndetse ubuzima bwaje gukomeza, sally na lydia, willy na angella ndetse nanjye na olivia dukorera ubukwe umunsi umwe ndetse bwitabirwa nabantu benshi cyane, abo data na mekkal bambuye ibyabo ndabibasubiza. izura nziza igaruka kumuryango!!!!
.
.isomo: NTUGAHATIRIZE URUKUNDO!!
.
. uwanditse iyi nkuri ni Willy Grouch
MURAKOZE TURABAKUNDA CYANE!!!


text:
Hari Peji twabafunguriye hano iburyo bwawe hejuru (" y'amatohoza" ahanditse PAGES )yerekeranye na Scholarships zihutirwa!!!
Gusaba bikorerwa kuri internet. Kandaho wuzuze ibisabwa,maze utegereze ibisubizo.
Amahirwe masa
Nkusi Yozefu
shikamaye.blogspot.no
No comments:
Post a Comment
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
Ngirabakunzi Fabien wo mu murenge wa Kabaya, avuga ko guhenda kw’imbuto gukabije, kandi ko mbere bitigeze bibaho.
Yagize ati «Nk’ubu tugeze mu gihe cyo guhinga ibishyimbo n’amashaza, ariko ikiro cy’imbuto y’amashaza ni 1500frw naho ibishyimbo ni 800frw. Ntibyigeze bibaho mu mateka yacu ».
Abatuye Ngororero bavuga ko, mbere imbuto itarenzaga amafaranaga 350frw ku kilo cy’ibishyimbo, n’amafaranga 650frw ku kilo cy’amashaza.
Intandaro yo kubura umusaruro, abaturage bavuga ko yaba ari amapfa yabaye muri aka gace mu mpera z’umwaka wa 2015, kugera ku isarura rishize.
Bavuga ko kuba imbuto ihenze bishobora gutuma hari abadatera ihagije, nabyo bikazagira ingaruka ku musaruro.
Ndirirehe Tharcisse, avuga ko igihe cy’ihinga ubundi yabaga afite imbuto iwe mu rugo ndetse akanaha abaturanyi be ariko ubu akaba nawe ntayo afite.
Ati « ntabwo warenganya abaturage kuko ntibari kubika imbuto kandi bashonje mu ngo zabo. Ibyabaye nanjye byangezeho sinabitse imbuto nk’ibisanzwe »
Kuva mu mwaka wa 2014, mu karere ka Ngororero bashyizeho ibigega abaturage bahuriraho bagahunika umusaruro.
Umuyobozi w’akarere wungirije ushinzwe imari n’iterambere ry’ubukungu Kanyange Christine, avuga ko mu musaruro bahunitse hatarimo ibishyimbo n’amashaza.
Nawe agaruka ku kuba abaturage batarejeje neza mu gihembwe cy’ihinga gishize, ariko nabo ngo bakaba bataribikiye imbuto ku bera uburangare.
Ati « kuba bihenze ni ingaruka zo kuba abahinzi batarejeje neza ariko nabo bakagira n’ingeso yo kugurisha umusaruro wabo wose ntibasige imbuto ».
Akomeza abasaba gukora uko bashoboye bakabona imbuto bagahingira igihe kugira ngo babashe guhangana n’icyo kibazo kitazagaruka no mu bihe bitaha.
Mu karere ka Ngororero, ibishyimbo n’amashaza biri mu bihingwa byatoranyijwe kwibandwaho muri iki gihembwe cy’ihinga.


text:
Menya akamaro umuceri ufitiye umubiri w’umuntu
Umuceri ni kimwe mu mafunguro agiye afite akamaro mu mubiri wacu ku bijyanye no gutanga ingufu . Umuceri rero ukaba woroshye guteka ndetse ugatekanwa n’andi mafunguro atandukanye .
Mu byo ifasha umubiri harimo ibi bikurikira:
1. Utanga imbaraga ku muntu uwurya
2. Umuceri wijimye (riz brun )ufasha kwirinda indwara zimwe na zimwe nk’iz’umutima diyabeti umubyibuho ukabije ndetse n’ubwoko butandukanye bwa za kanseri.
3. Umuceri ufasha kwirinda imikorere mibi y’amara . umuceri wumukije , ifarini y’umuceri ndetse n’amazi y’umuceri uhiye bikaba bifasha ku bana bato barwaye impiswi.
abashakashatsi bakomeza bavuga ko umuceri ugira intungamubiri zikubiyemo poroteyini (proteine) ndetse na guruside (glucide) umuceri rero ukaba ufasha uwuriye kugira ibiro biri mu rugero.
Abahanga mu by’ imirire bavuga ko ari byiza kurya amafunguro arimo guruside ku ijanisha rya 50%, bakavuga ko umuceri ari byiza kuwufatisha andi mafunguro cyane nk’imboga. Aba bahanga barangiza batanga inama ku bantu ko bakwiriye kwirinda kurya umuceri mwinshi cyane buri gihe kugira ngo ingorane zo kurya umuceri mwinshi zitabageraho nko gushishuka mu biganza ndetse no mu birenge.
Gusa si byiza kurya umuceri mwinshi cyane ku babyeyi batwite kuko ubushakashatsi bwakozwe mu wa 2012 bwagaragaje ko umuceri ufite element yitwa arcenic ifatwa nk’uburozi cyane ku mwana uri mu nda. Ubu bushakashatsi bwakorewe muri Bangladesh bwaragaje ko element ya arcenic iyo ibaye nyinshi ishobora gutuma umwana avukana ubwirinzi bw’umubiri budakomeye.


text:
Abenshi usanga bagira ikibazo cyo kwibagirwa ,uko yibukaga mbere akiri muto yakura bigahinduka n’ibyo mu maze kuvugana akabyibagirwa
Mu gushaka igisubizo ku kibazo cyo kwibagirwa ku bantu bakuze, abashakashatsi bo muri Kaminuza ya Manchester mu Bwongereza basanze gukora imibonano mpuzabitsina kw’abantu bakuze biha ubwonko bwabo ubushobozi bubarinda kwibagirwa.
Ikinyamakuru elcrema cyanditse ko ubwo bushakashatsi bwakorewe ku bantu 1700 bafite hagati y’imyaka 58 na 98 maze ibyavuyemo bikagaragaza ko muri bo abagikora imibonano mpuzabistina ubwonko bwabo budapfa kwibagirwa kurenza abatayikora.
Ni byiza ko niba ufite umugabo cyangwa umugore wajya ukunda gukora imibonano mpuzabitsina ikakurinda kwibagirwa


text:
Hari abavuga ko iyo uzi ikintu runaka, urugero nko gucuranga piano cyangwa nko kuvuga Icyongereza biba bihagije. Abahanga mu mitekerereze y’abantu bo bemeza ko gukoresha kenshi ubwonko mu kwiga no gukora cya kintu umuntu yibwira ko azi kuko ngo iyo bitabaye ibyo uturandaryi nyabwonko(neurons) tuba twarihuje tugatuma umuntu amenya byabindi azi, tugenda tudohoka.
Mu bihe byashize abantu bibazaga ko iyo umuntu amenye ikintu kimwe uyu munsi, ejo agahita yiga ikindi, ubumenyi aba yungutse bushobora gutuma yibagirwa ubwo yagize ubwo yigaga mbere nyamara ngo ibi sibyo!
Waba wiga indirimbo nshya, waba wiga gukoresha icyuma cya muzika gishya, waba wiga ururimi rw’amahanga cyangwa formula nshya mu bugenge,…guhozaho niryo banga ryo kunonosora ibyo uzi.
Mu Rwanda urubyiruko rwinshi ubu rufite telefoni zigendanwa rukoresha ruhamagara, bitaba cyangwa bandikirana.
Abandi cyane cyane abo mu Mijyi bafite za mudasobwa bakoresha akazi gatandukanye.
Ibanga ryo kumenya kwandika wihuta kuri telefoni cyangwa ku mashini ni ukubikora kenshi kandi ugakoresha intoki z’ibiganza byombi.
Uko uzabikora kenshi niko ubwonko bwawe buzamenyera gukorana n’intoki zawe mu kumenya aho inyuguti runaka ziherereye bityo kwandika bikihuta.
Numenya kwandika wihuta bizatuma ukora akazi vuba, ubashe gutanga no kwakira ubutumwa byihuse kandi niba uri umunyeshuri ubashe gukora imikoro vuba.
Umwarimu wo muri Brown University muri USA witwaTakeo Watanabe yatanagje ko ibi byabyemeza bashingiye ku bushakashatsi bakoze. Umunyarwanda nawe yaravuze ati “kwiga ni uguhozaho.”
Jean Pierre NIZEYIMANA
UMUSEKE.RW


text:
Umunsi mpuzamahanga w’ubusizi mu Rwanda wizihirijwe ku nshuro ya mbere mu karere ka Huye, ibirori byo kuwizihiza bikaba byarabaye ku cyumweru taliki 29 Werurwe 2015. Uwo munsi usanzwe wizihizwa taliki 21 Werurwe wizihirijwe I Huye kuko ariho hahoze intebe y’abasizi. Ibirori by’uwo munsi nyirizina byabimburiwe n’ibiganiro bitandukanye ndetse n’ibitaramo byakorewe kuri Radiyo Rwanda no kuri Radiyo Salus.
Igitaramo cy’uwo munsi cyabaye igitaramo kidasanzwe cyaranzwe n’imbyino, inanga, amoko atandukanye y’ibisigo ndetse n’amazina y’inka. Ibyo bisigo byose byagiye biririmbwa cyangwa bivugwa n’abasizi bakomoka muri Nyaruguru ari naho hakomoka ibihangange mu busizi bwo hambere.
Izi ni inanga n’ibisigo bitandukanyebyaranze icyo gitaramo kidasanzwe cy’umunsi w’ubusizi mu Rwanda
Jérôme Kajuga, umuyobozi w’umuco muri Komisiyo y’Igihugu ikorana na UNESCO yatangaje ko uyu umunsi w’umusizi wizihirijwe i Huye hasubizwa n’icyifuzo cy’abanyehuye cyo kugarura Intebe y’Abasizi I Huye i Kiruri mu murenge wa Karama ku muzi wayo. Intego ya mbere Umugabekazi n’umusizi Nyirarumaga yarafite ajya gutangiza ubusizi yar’iyo kubumbatira amateka y’abami no kubungabunga ururimi rw’Ikinyarwanda.
Kajuga Jerome, umuyobozi ushinzwe umuco muri Komisiyo y’igihugu ikorana na UNESCO asobanura impamvu uyu munsi wizihirijwe I Huye
Bamwe mu basizi bizihije uyu munsi barimo Jean Pierre Kanyandekwe na Innocent Rugemintwaza bagaragaje ko abasizi bababanjirije bagiye batabaruka batwaye ubumenyi bwinshi bari bafite, ubwo bumenyi bukagenda buducika kandi bufite byinshi bwatwigisha ku mateka yaranze u Rwanda mbere y’umwaduko w’abazungu cyane ko aribwo buryo bwonyine bwariho bwo guhanahana amateka muri icyo gihe u Rwanda rwari rutaramenya kwandika.
Major Nyirimanzi Gerard ushinzwe amateka mu ngabo z’u Rwanda nawe akaba akomoka mu muryango w’abasizi yasobanuriye abari aho ko Nyirarumaga watangije ubusizi mu Rwanda ariwe watangije ibisigo by’impakanizi byavugaga ku mateka y’abami, ibyo akaba yarabikoze kuko hari amateka y’abami bita ab’umushumi yari yaraheze atazwi. Uwo mugabekazi Nyiraruganzu II Nyirarumaga yari umugabekazi w’umutsindirano wa Ruganzu II Ndoli. Yahimbye ibisigo 3 noneho asaba abo abyigishije kujya nabo babyigisha abazabakomokaho bityo bikaba uruhererekane rutuma amateka y’abami atazongera kuzimira ukundi.
Majoro Nyirimanzi Gerard asobanura amoko y’ibisigo n’inkomoko y’intebe y’abasizi yashyizweho na Nyiraruganzu II Nyirarumaga
Nkuko yakomeje abivuga, umugabekazi Nyiraruganzu II Nyirarumaga yasabye abo basizi nabo kujya bongeraho iby’abami baganje mu gihe cyabo. Ibyo bisigo babyise ibisigo by’urunigi noneho icyo buri musizi yongeyeho ku mateka y’umwami uganje mu gihe cye bakacyita isaro. Ibyo bisigo babihererekanyaga ntacyo bakuyemo nta n’icyo bongeyeho; buri wese yacyigishaga umwana we uko nawe yakigishijwe, bigatuma bigumana umwimerere wabyo.
Abafashe ijambo bose cyane abakambwe bari bahari batangaje ko ibyo bibakumbuza igihe cyabo cyane ubwo bari bageze mu mazina y’inka batangiye gusa n’abadahira. Ibyo byose byari bishya ku bakiri bato , biryoheye ijisho ariko na none birimo inyigisho ku mateka y’u Rwanda rwo hambere.
Hifujwe rero ko uwo munsi wakomeza kwizihizwa cyane ubutaha ukazizihirizwa I Kiruri mu murenge wa Karama ahahoze intebe y’abasizi.
Icyo gitarama kandi cyizihijwe n’itorero Inyamibwa rya Kaminuza y’u Rwanda kirangwa n’imbyino nziza z’abakobwa ndetse n’intore zitagira uko zisa z’abasore bo muri kaminuza y’u Rwanda.
Ngabo abakobwa beza bo mw’itorero rya Kaminuza y’u Rwanda bagaragaje imbyino zishimangira umuco wacu mwiza.
Umunsi mpuzamahanga w’ubusizi ni ubwa mbere wizihijwe ku mugaragaro mu Rwanda. Umwaka ushize wizihirijwe mu kigo cy’ishuri Wellspring Academy Nyarutarama mu mugi wa Kigali.
Philomene Mukankusi
Umuyobozi ushinzwe Itumanaho n’Itangazamakuru /CNRU


text:
1
keep it up Jmv kandi nyine practice makes perfect rero this is yo turn bro.
cyokoze murakimukoze ejo RRA iraba irigutezibye harumukire umutwariye umushinga nimwongera kymva habiyaremye akoribipesu muzangaye
kura ujya ejuru mwana w'Irwanda, baturangire aho akorera hatari expo ahubwo tumuteze imbere
Thank you to chairman of PSF, twiteguye guhaza isoko rwose ryo mu Rwanda nubwo tugikoresha intoki!!!
Abere abandi urugero cyaneko ibyo akora nubumenyi afite byemezako nta kaminuza yabyigiyemo. Ushaka yamwegera hakiri kare akamufasha mukazi bityo umusaruro ukiyongera cyaneko bigaragarako agiye kubona isoko rihoraho. Nababwira iki rero
Byiza cyaneee. Biranshimishije pee. Iyo nayo ninkunga nziza yo mwegereza abakora iyo myenda ngo bajye bamugurira ibipesu.
1


text:
Mu gihe ikibazo cy’ireme ry’uburezi kiri mu bitavugwaho rumwe mu burezi bw’u Rwanda, Minisiteri y’uburezi igiye gutangiza ubukangurambaga bugamije kubuteza imbere buzibaanda ku bibazo birimo n’isuku nke ndetse no guta ishuri.
Kuva ku wa mbere tariki 5 kugeza tariki 16 Gashyantare 2018, nibwo ubu bukangurambaga buzatangira mu byiciro bitandukanye by’uburezi, bukazarangwa no gukangurira ababyeyi, abanyeshuri n’abafatanyabikorwa kurwanya ibibazo byose birimo gusibira, guta ishuri, isuku mu mashuri no kurwanya ibiyobyabwenge.
Ku wa 5 Ukwakira 2016 ubwo hizihizwaga umunsi mpuzamahanga w’umwarimu, bimwe mu byo batunze urutoki ko bidindiza ireme ry’uburezi birimo kwimura abanyeshuri bose, ibi ariko Mineduc ivuga ko atari ikibazo ahubwo ngo umwarimu akwiye guterwa ipfunwe n’uko abanyeshuri yigishije umwaka wose basibiye.
Umwe mu barimu bari bitabiriye kwizihiza uyu munsi wahuzaga na bagenzi be yagize ati “Nta piganwa rikiba mu banyeshuri biga bazi ko bazimuka bigatuma birara, abafite uburezi mu nshingano barebe uko ibi bintu byasubirwamo; abanyeshuri basigaye bakubita abarimu,abarimu dusigaye twibombarika mu guhana abanyeshuri b’abakobwa kuko baduhimbira ibyaha”.
Abarimu babajije ibibazo, nta wagaragaje isuku n’ibindi bigiye gukorerwa ubukangurambaga bw’ibyumweru hafi bibiri
Iki gikorwa cy’ubukangurambaga, Mineduc ivuga ko hari itsinda rizagenda risura uturere rigafatanya n’inzego zitandukanye zatwo.
Mu nama nyunguranabitekerezo ku ireme ry’uburezi mu mashuri y’inshuke, abanza n’ayisumbuye yateguwe na Sena yo ku wa Kane tariki ya 19 Gicurasi 2016, Senateri Niyongana Gallican yemeje ko ireme ry’uburezi mu Rwanda ririmo ibibazo, yanagaragaje ko kubishakira igisubizo ari nko kwasa ingiga y’igiti nini y’insobe, bisaba umuhanga n’ubwitonzi.
Gusa hashize iminsi MINEDUC ivuga ko yatangije kwigisha igendeye ku nteganyanyigisho ivuguruye, kimwe mu bitegerejweho umuti kuri iki kibazo gituma bamwe batabura no kwemeza ko abanyeshuri barangiza amashuri baba bahagaze ku mpamyabumenyi ariko ubushobozi buri munsi y’ibyiciro by’amashuri bafite.
Tanga igitekerezo kuri iyi nkuru


text:
Inkuru: Byose byishyuwe n’agakombe k’amata
Umunsi umwe umuhungu w’umukene wagurishaga ibicuruzwa umuryango ku wundi kugira ngo yishyure amashuri ye, yasanze asigaranye ikintu cyo kurya kimwe gusa kandi yari ashonje cyane.
Yiyemeza ko ari busabe ifunguro ku nzu ikurikira. Ariko akimara gukomanga yahise yisubira abonye umukobwa mwiza ariwe amufunguriye umuryango, amusaba amazi aho kumusaba ibiryo. Uwo mukobwa yabonaga ko ashonje cyane bigaragara, amuzanira ikirahure kinini cyane cy’amata. Ayanywa buhorobuhoro, arangije aramubaza ati “nkugomba angahe?”,aramusubiza ati “nta na kimwe, mama yatubwiye ko ubugwaneza butishyuzwa.”
Aramubwira ati “Ndagushimiye cyane mbikuye ku mutima rwose.”
Ubwo Harrold Kelly yasohokaga aho, yumvaga yiyongereye imbaraga mu mubiri cyane ndetse no kwizera kwe mu mana no mu bantu kwariyongereye. Yari yiteguye kubireka,akabivamo kugeza ubwo yakiriye ubwo bugwaneza bwamugiriwe.
Hashize imyaka myinshi,wa mukobwa ararwara cyane. Abaganga b’iwabo bananirwa kumuvura, yoherezwa mu murwa mukuru aho bahamagaye ababizobereyemo kwiga indwara ye. N’umuganga Harrold Kelly arahamagarwa ngo agenzure. Yumvise izina ry’umurwayi, asa nk’ubonekewe,amanuka yihuta ajya mu cyumba cye. Arebye muri cya cyumba abona umukobwa urembye cyane, asubira mu cyumba cyo kugenzura,yiyemeza ko agomba gukora uko ashoboye ngo akize ubuzima bw’uwo mukobwa.
Kuva uwo munsi atangira kubyitaho ashishikaye bidasanzwe. Nyuma y’imiruho y’igihe kirekire cyane,urugamba ruratsindwa, umukobwa arakira. Muganga Harrold Kelly asaba ibitaro kumwandikira ibyo uwo mukobwa yagomba kwishyura byose, arakireba, yandikaho amagambo bacyohereza mu cyumba cya wa mukobwa. Agira ubwoba bwo kugifungura kuko yari azi neza ko bizamufata ubuzima bwe bwose kubona ayo kwishyura.
Hanyuma,aragifungura abona ibyari byanditse ku ruhande ngo “Byishyuwe byose n’ikirahure cy’amata”
-byanditswe na muganga Harrold
Amaso ye yuzura amarira,n’umutima wishimye usenga uti “Urakoze Mana kuko urukundo rwawe rwuzura mu mitima no mu biganza by’abantu”
Burya ni byiza kugirira abantu bose ineza utitaye kuko bameze. Ntukabagirire ineza kuko ari beza ahubwo kuko wowe uri mwiza. Iyo neza buri gihe uyisanga imbere, kuko ineza yiturwa indi.
Imigani 11:17
Umunyambabazi agirira ubugingo bwe neza. Ariko umunyamwaga ababaza umubiri we.


text:
Ese waba warigeze wibaza impamvu “C” drive burigihe iza bwambere iyo ukoze Format ya mudasobwa yawe? Dore Impamvu! Igihe kinini gishize byari bikomeye ko umu User usanzwe yakwigurira mudasobwa ye bwite kuberako yabaga ihenze cyane, ariko mu isi ya none mudasobwa ni kimwe mu bikoresho by'ibanze bikenerwa n'abantu benshi, umubare wa za mudasobwa uragenda wiyongera umunsi k’umunsi ugereranyije n'uko abakoze mudasobwa babitekerezaga.
Burigihe cyose dufunguye Windows Explorer, Tubona Disk Driver Windows iriho(Installed) burigihe iba ira inyuguti ya “C”, Ibindi bikoresho bigendanwa (External Device) nka Hard Disk(HDDs), Memory Cards byo iyo bicometswe kuri mudasobwa bifata andi mazina nka D,E,F,G ……….
Ese waba warigeze wibaza uti nukubera iki burigihe Drive iriho Operating System ya Windows burigihe iza ifite inyuguti ya “C”, aho yakabaye “A” cyangwa ukaba baribajije uti ese “A” na “B” zo zagiyehe?
Niba ushaka kumenya igisubizo komeza usome.
Ushobora kuba uri uwakera(old-fashioned) ndakeka igisubizo ukizi! Niba utazi igisubizo ndakeka utari uwa kera mo gake. Ubundi Local Disk (A) na Local Disk (B) zari zarahawe Floppy Disk Drives, ariko ibihe byarahindutse ubu dukoresha Memory Cards, External Hard Disk ndetse na cloud tukabikaho ibintu bimwe na bimwe. Muri 1960 Floppy Disk Drivers zakoreshwaga nk'ibikoresho bibikwaho ibintu kandi zikaba zarabonekaga mu bwoko bubiri bitewe n'uko zingana 5 ¼ na 3 ½ imwe yafataga inyuguti ya “A” indi igafata inyuguti ya “B”.
Muri 1980 nibwo Hard Drives yahawe inyuguti ya “C” kubera ko “A” na “B” zarizarahawe Floppy Disk, ariko muri ikigihe Floppy Disk ntizigikoreshwa akaba ari nayo mpamvu zajyanye n’inyuguti zazo arizo “A” na “B”.
Ndizera ko ubu umenye impamvu inyuguti ya “C” burigihe iza iri kuri Hard Disk yawe iriho Operating System ya Windows kandi ndizerako wakunze ibyo twandika. Kora share usangize n'abandi!
Here at Ktimez Inc we have qualified programmers that can develop a great web based,desktop and mobile(Androi&IOS) apps for you.Hire Us
Here at Ktimez Inc we have qualified programmers that can teach you every language you are willing to know.Hire Us
You like our daily ICT and Tech news? Hire us, we have a lot of engineers and qualified and skilled IT specialist to train you wherever you are.Hire us


text:
IKÎIVUGO KÎIMFÎIZI
“Ikîivugo kîimfîizi” nî agatabo gakubîye mô “ inkurû buvûgo yûbuse” kaâtaangaajwe na Gâsiîmba Farasiisîko Savêeri mu mwâaka wa 1991. Ni umuvûgo mureemure ufîte imikarago 1866. Murî rusaânge, iyo mikarago igeendera kuu ngyaana imêze nkîiyô mu mazîna yîinkâ. Hari mô kaândi ibika byiînci biraangîzwa nûmukarago urî mô izîna “Baangahêezâ”, ku buryô umuuntu yaawugerêranya nîmpakanizi dusaangâ mu mivûgo yâmazîna yîinkâ.
Umuhaanzi aratêera ubuse abagîze Komite Nyobozi ya MRND nâbagîze Guverinoma, atâretsê Umukurû wÎgihûgu nûubwô amuvugâ ku buryô buzigûye. Nîibâ umuhaanzi yârabikôze abîizi, byaaba arî ugutôneka ishemâ ryÛmukurû wÎgihûgu kubôna avûga kô atuunzê imfîizî yiitwâ “Baangahêezâ” ikaba yîitiranwa nîimbwâ yûmutwaâre wô haambere utâari unakomeye. Imfîizî yîimbwâ ya kêera nî yô mfîizi yîinkâ ya nôone! Mu mikorêre yê rusaânge, Umukurû wÎgihûgu arîitwaara nkô kuu ngoma ya gihâke. Imfîizi atuunzê nî indâbukirano atuurwâ nâbatuûrage sî izô yiîyororeye. Abatêgetsi bâandi bôose bagoomba kumûhakwa hô bagakeeza ubuhakê kugira ngo bagabîrwe cyâangwâ booyê kunyagwa. Biragaragarira mu magaambo batatu murî abo batwaâre biivûgira:
“Kyûubahiro ati
Ako karîriimbo tukiîtooze
Tukuûmviishe Foondatêeri
Aburê ahô aheerâ adûtiiruuza
Irîiya ntiizanyo yîimbêehê
Wâa Mubyêeyi twaamunêeza
Na wê agakomeza kutwîizêera.
Ruhigira ati
Si ndî nyamwâanga iyô byaâvuuye
Nzaagya nkêeza uwanyîizeeye.
Muvoma yaanzurira kurî iryo
Ati muuzê reerô duhiimbâaze
Muvoma yâacu nûwayîhaanze
Yarâduhâaye ntîyatureemba
Imbêehê zâacu ntîzaâcaagase
Yarâzuuzuje nûmuseêse
Izô yatûgabiye ziradûtuunze
Abô zidatuunzê nî abatiindi
Barazînegura ibicêbe byâazo
Tukazishiima ibicûba byiînci”
Umuhaanzi aranêgura abanyâkyuubahiro biitwâaza Revorisiyô yîmiriîre bagahiinduka baa “rûdaciirâ akabîihye”.
Inda zâabo barashaaka kuzigira nkîingâraâni bakooyôorera mô ibibônetse byôose, kaândi urwêego rwâabo rûbaha ubushobozi bwô gutûungwa nîbiryô byîndobâanure. Abatêgetsi baraneenga igitabo keerêkeranye nô “kuryâ kinyarwaanda” kyaâtaangaajwe na Muvoma kaândi arî abareenzi bâayo. Ngo kirabâhaambiira ku byaa kêera kaândi ngo igihe bagezê mô kîbasaba kuryâ ibiintu byôose, kyaane kyaane inyama zikomôoka ku dusiîmba nûtunyamâaswa twô mu rugô nô mu gasôzi. Murî twô baravûga imbeba, injâangwê, iminyorôgoto, inzôka, ibikerî, ifukû, ingoona, inkeende, inumâ, isaânaane, isyiîgiri nîisyîsyi.
Rubaanda rugufî ntîrutiindâ kubôna kô byaabâ arî ukwîigiza nyoninyîinci abatwaâre bâvuze kô arî bô bazâatîinyuuka gutâangiza revorisiyô yô kuryâ beêne ibyo biintu byâkatâriibwâ mu Rwaanda. Kubêera kô baagabûriwe “Baangahêezâ”, umunopfu wîimbwâ nî wô bahyirâ ku isoonga ngo ni “umwaâmi wînyama zôose”.
Dore ukô bamwê murî abo batêgetsi basobâanura ikibâzo kîmiriîre nûburyô bategânya kugikêmura:
“Umwê ati
Ikibâzo sî inzara yîbiriîbwa
Ahuûbwo nî imiriîre yâacu
Yatûmenyereje kuvâanguura.
Habimâana ati
Nsaanga ikibâzo kibakomêreye
Arî ugutôoranya ibyô bafuungûra
Ahô kuvâangitiranya byôose.
Undî ati mbeesê mwaari mûuzi yûukô
Umuuntu waagerâ kuu nteego
Yô kuryâ byôose indwâara zôose
Zaamutiînya akaba mutaraga
Habimâana ati
Nôone ngeewê igikorwâ ncaakâ
Yûukô muumfashâ kunôgereza
Ni ugutâanga urugero rwiizâ
Tûrya ibiriîbwa bibâ hô byôose.
Undî ati
Nge inyama yôose nuumva iryôohye
Nîbiryô byôose ntâakyo nciirâ.
Undî ati
NkÂbashinwâ baâdutaanze byiînci
Umunopfu wîimbwâ nî wô bakeeshâ
Imbarâga Ubwêenge nô kudâtiinyâ.
Foondatêeri ati ibiryô nî byiînci inda nî izaânyu.
Nseengumuremyi ati mwiitiinyâ
Ikibâ ndabêereka umutî wâakyo
Nîibâ mwûumva mûfite ubwôoba
Ngeewê ndêemera mbê igitâambo
Irîiya minopfu yeê gupfâ ubusâ”.
Abatêgetsi baâbaaye intâangarugero biiyemeza kuyoboka “Baangahêezâ”, arîko umuhaanzi arabânegura kô baâyiihariye ntibâsaraanganye nâbashoonji baaturûtse imihâanda yôose, bâtana nkîinkâ zigyâ ku mariba, bâgira ngo baazê gusuhuuza “Baangahêezâ”. Murî bô ntâa nuûmwe weêmerewe kwîinjira “mu busîtaâni butagatifu”, kaândi mu kinyarwaanda bâvuga ngo “Ntaa bukwê butagirâ umuvuûmba”.
Abatêgetsi bamwê barayîryaana ubusaambo ku buryô iriindâ kubâta ku munigo. Ingero ebyiri nî zô dusaangâ mô intâangamugabo:
“Uwô nzâavûumba amâmye akajîisho
Ku îyo myâaka ahô ideendêeje
Akamata umunopfu igitôosho
Awumira iryîinyo rîtawubôonye
Umuhogô ufôoye akanura amâaso
Avûze ijwî ryaanga kugera haanzê
Ashaaka utûuzi twô kumiriisha
Hashira umwaânya amîra amîraaza
Amâazi araaza aramûbohoora
Bigêze muu nda bivuza indûurû
Agira ikimwaaro aramwêenyuura
Ati ni impuûndu zivuzê muu nda…
Ngirabatwaâre akorora keênci
Abô biicâranye barîikaanga
Ndetsê bataangira kwîinuuba
Ati mize ururîmi ntarûkacaanze
Kaândi hûuzuye mô urusêenda ».
Abaândi batêgetsi bararwaanira « Baangahêezâ » kugera ahô gufâtana mu ijosi. Na byô birabôneka muu ngero ebyiri :
« Mugema akurikira yâa nkooko
Mirita Mbaangura yamutwaâye
Umwê afata hiîrya undî afata hiîno
Barayirwaanira biratiinda
Ahuûbwo igîiye kubâ uruteete
Nsaanzimâana aza kubagoboka
Ati nimusigê hô mwaa basôre mwe.
Higaniro inkooko imûgeze haâfi
Ati ni iyâangê mba ndôga daatâ.
Bîgeze haâfi Nseengumuremyi
Zaa bushwaati arazîkukuumba
Ni bwô Higaniro ahisê ahâguruka
Acakira ukubôko kwaa Mugaanga
Ati zana ibyâangê bîkiri byiizâ
Kyâangwâ sê nkurahirê Gasiîmba ! »
Ibyô gucûranwa kwâbatêgetsi murî rusaânge ntîbishidîikanywa. Babiri murî bô barabîtaanga mô ubuhamyâ :
« Muvoma aroongera afata ijaambo
Ati igihe nareebâga ukô mutamîra
Niitegereje ukô mwiitwâaye
Mbona arî ngoombwâ gufâta amazîna
Yâbaâkabije gukêengeesha
Ngo nyahyikîrize nyirûbubaâsha
Afatîre ibyêemezo abanyâkyaaha
Kukô gucûranwa arî umucô mubî
Ncuunguyinkâ ati
Na hô ibyo byeerêkeye gucûranwa
Ikyô nkwiîsabiye waampîshiira
Ntaabwo waagyâ kuûntaraanga
Kaândi naâwe twâafâtanije
Na hô ubwô twêese turî abaregwâ
Ntaa wukwîiye gucâ urubaânza ».
Nkûukô abatêgetsi bôose baâtsiinzwe urugaâmba rwô guhîiga isihâ rusahuzi, umuhaanzi arabôna kô baananîwe nô gutsîinda intaambara yîmiriîre. Baracûranwa « Baangahêezâ » nkâahô arî intâkabôna, kaândi imbagâ nyamwiînci yâheejwe mu busîtaâni butagatifu. Iyo ngeso yô kudâsarâanganya ishobora kuzaahuungabanya umutêekaano, kukô :
« Urêtse bakêeyâ ivutû rihuutâ
Hari mô beênci umudâri uhitâna ».
Umuhaanzi arasaanga nîntaambara yîmitîma arî ingoorabahizi, kukô imyiîfatire nîbitêekerezo byaa bâmwe mu batêgetsi arî ibiteeragahiinda. Umuhaanzi araneenga imituûngaanyirize yûmugaanda nîiyâkazi kô mu biro. Abatêgetsi biigiira mu mishiinga yâabo, bagasiga abagerêerwa bâabo bôonsa umuhîni bâryoongora.
« Mâze abatuûrage bô mu kyaaro
Bati mureebê bâa batwaâre
Urugero rwâabo baâtubwiiye
Nâakô mu biro nî hâahaandî
Umenya bâcuungana nâmasâahâ ».
Aragaya imikorêre yîriinganiza « mu biryô kyâangwâ ahaândi hôose » :
« Abafîte inda ninî bakarya byiînci
Abafîte ntôoya bagatônoora
Ngiiryô ibaanga ryîriinganiza ».
Umuhaanzi arabôna kô iryo riinganiza nîibyô rihishîriye bitazâatiinda guhiinduka :
« Amahiinduura agiiye kuuza
Azâavûgurura ikiremwâmuuntu
Na hô abarwâanira kwîikanyiza
Bâfite ivâara ryîriinganiza
Ibyô biizêera bizaayooka ».
Imitegêkere yîgihûgu yakûunze gushiingira kuu nda nîni, arîko bîgeze kuu ngoma ya nôone biba agahomamunwa. Umwê mu batêgetsi aragira ati :
“Kukô iyô ndeebyê amahiinduura
Yakôzwe yôose hâno mu Rwaanda
Nsaanga agenda agûusha kuu nda
Arîko adâtaangâ urugero rwiizâ…
Nî kyô dusuumbyâ abaândi bôose
Twe twiigiishiriza kuu ngero”.
Abatêgetsi biigwiiza hô umutûungo hamwê nâbaâbo, maze bakiireengagiza kô inzara icâ ibiintu mu gihûgu.
Biizimuungû biramûbabaza
Nî bwô ahagûrutse ati my God!
Ngo bûrya amâaso aryâ ntâareebâ
Kô mwiishîimira kuryâ nêezâ
Arîko mukaanga kûumva inâama
Zô kubasohoza ku kyô mushaakâ
Nitûrya abaâcu inzara ikabîica
Nî hô tuzâaba tûneezerewe?
Tweebwê turaryâ tukîikuura
Dûteganyiriza abâana bâacu
Zaa rûkurûrana nîbikiîngi
Nâmazu twaânze gutaangaaza.
Kyûubahiro ati
Inzara ituzaahaza tûririimba
Ngo mu biriîbwa tuziihaaza
Izûuba ryaavâ tugasabiriza
Siinzî uwoôngeye asaba ijaambo
Ati reka mpekênye ngîfite akaânya
Amahyaka twaânze arâanga akaaza
Agiiye kuûnyubikira imbêehê
Yâanga uwaânze amacâakubîri
Watûmye ndyâamira mirîyaari
Abâangê bôose nkabâteteesha
Na hô abatiindi bâvuza indûurû
Kugeza yûukô baburâ umwuûka ».
Ibyô kwîikubira umutûungo na byô bishobora guhiinduka, kukô intaambara yâbashoonji itagirâ gitaangîira.
« Biizimuungû arakomeza
Ati ni ukô geewê ntâabyo ntuunzê
Abô mubikiînga nibabivuûmbura
Karabâaye ge ndabâbwiiye
Umenya hâzaaba amahiinduura
Ahîinda imbûundâ nîmiboroogo
Ndetsê urubyâaro dutegânyiriza
Ruzaabyaamburwa nâmatêgeko
Ahûuye niîbyo bihe bizâaza
Kukô ubu umwâanzi mbonâ rusaânge
Nyuma yÎnkootanyi arî Rusahuzi
Urîiya ukûunda guhîsha ihaaho
Umenya bîzaaba vubâ ahangâahâ
Umuûnsi nîgihe biizi Muungû
Ge ndakûbwiira ibyô mporâ ndôota
Nîibyô nuumvâ bîvugwa haanzê ».
Abatêgetsi beênci baâtaatiye inteego zaa Muvoma. Barîigira nyoninyîinci kaândi mu byûkurî arî bô baa nyîrabayaâzana muu ngoôrane zûbukuûngu igihûgu gihaangânye na zô.
« Ndiindiriyimâana ati
Iyô mbonâ ukuuntu arî twe dupyinâgaza
Abanyarwaanda biîhyize hamwê
Kyaane rwâa rubyiruko rwâacu
Nuumva mfîte agahiinda keênci.
Nyaandwi yiifata ku gahaânga
Ati urêtse ko geewe niîkosooye
Nuumva ntâa mutêgetsi nuûmwe
Ukwîiye kwîihisha mu mishiinga
Yûbucûruuzi bucurîkaanze
Tûuzi yûukô akorêra Reeta
Bâbimuheembera buri kwêezi
Inzara isôgoota abaâbuze akazi
Nâbaâhyikiriye imaâri nyiînci
Bakayituundira mu mahaânga
Imiînsi yashirâ bagahuunga
Na hô abahîinzi nâbanyamyuuga
Inzara ikabiicira kubahuumba
Arî bô dukeeshâ ayo mafaraanga ».
Hari nîngeso yatêeye yô guhyâamiranya amôoko nûturêerê. Abatêgetsi bamwê babifite mô uruhâre rugarâgara. Ubumwê twiifûuza tuzaabugera hô dûte nîibâ arî uko bimezê ?
« Ntiigurîrwa ati
Hari abaantu imitwê yahyûuhye
Inzûki nînzuukira zîyibyoroga
Bâgaambiriye guhyâamiranya
Amôoko atûuye igihûgu kyâacu
Kyane ayâbahutû nâbatuutsi
Ibyûturêerê ndabyîihôreye
Ikiguri kîintôzi ntagisêesa.
Kavâarugaanda ati
Nuûbu nsaanga hâri intûumvâ
Zimezê nkûmugina wîbikôokô
Zivugâ yûukô ntâa mahûuriro
Yûmutuutsi nûmuhutû
Ngo ubwôoko bwûundî si ubwûmuuntu
Ahuûbwo nî indiri ya Shîtaani ».
Umucô wô kwîikubira ubutêgetsi ntâabwo ushobôra gutûma igihûgu kîgira amahôro nyakûri. Ni na yô mvaano yîntaambara yatêewe nÎnkootanyi.
Kavâarugaanda arakomeza ati
Yâa matêgeko ya Kayîbaanda
Ntuuzî ukuuntu twaâyasheeshe
Ngo akiza abaâyo akiica abaândi ?
Twaâyaneengaga kwîikanyiza
Nyâmarâ naâtwe tûyavuguruye
Ibyô kwîikanyiza turabikomeza
Ndetsê turusha hô kubiremereza
Umucô wô kwîikanyiza ubutêgetsi
Utaangataanga umuvû nîmvurûru
Umutêekaano uba byâgatêganyo
Nôone rêeba kâa gatêganyo
Kaâzize intaambara yûruvaânge
Inyaangarwaanda zaâduteeje
Ndavûga yâa masihâ nînyeênzi ».
Ikiîndi kibâzo kîngoorabahizi kyaâburiwe igisûbizo nî ikibâzo kyâbakôzi. Baba hô ku bugeenge.
“Ruhigira
Ati sinatâmiraga ngo bigyê muu nda
Abakôzi bâacu bîicwa nînzara
Intîicâ ntiîkize ya sêruumu
Na yô yatâangiye kubâkamana
Yâa misoro na yâa misaânzu
Muuzi ukuuntu na yô ibasoônga
Kukô imishahâra isubîra haasî
Na hô ibicîiro abo bacûruuzi
Bakabihanika ahadâhyikîirwa ».
Nkûukô bigarâgara mu gatabo « Ikîivugo kîimfîizi », umuhaanzi aratêera ubuse abatêgetsi abâgaya ibiintu bitaanu byîngeenzi : gukomeza imicô ya gîhakê, kugira inda nîni kugeza nâahô kuryâ akatâriibwâ mu Rwaanda, gucûranwa iminopfû yîimbwâ bamwê ikabata ku munigo abaândi bakayirwaanira mô, guhêeza rubaanda nyamwiînci kaândi inzara ibâgeze ku bucê, kwîikubira umutûungo nûbutêgetsi bîtyo bagataatira inteego zaa Muvoma. Murî rusaânge, abatêgetsi baâtsiinzwe intaambara eshatu zîngoorabahizi : iyûbukuûngu, iyîmiriîre nîiyîmitîma. Izo eshatu zishobora kubâ arî na zô zaâkuruye iyâmasaâsu.
Gutêerana ubuse byô mu « Ikîivugo kîimfîizi » bikomeye kuu nteego yô gusetsa utîiza abatêgetsi ibikorwâ nâmagaambo bitaâbaaye hô. Umuhaanzi agaambiriye guhiindura umucô rusaânge wÂbanyarwaanda abâbuza kwîineenaguza ibiriîbwa byîngirakamaro kaandi bidahumâanya. Yahêereye ku batêgetsi bakurû bîgihûgu abâgaburira « Baangahêezâ » imbwâ yûmutwaâre Muvunanyaambo, mâze mu kuyîcuranwa basiga imiganî. Ntaa waâmenya arîko nîibâ umwêerâ utûrutse ibukurû warâkwîiriye mu Banyarwaanda beênci, kukô usaangâ abo banyâkyuubahiro bâfite umugaâmbi wô kwîikubira ibyo byîizâ.
Gutêerana ubuse byô mu « Ikîivugo kîimfîizi » biri mô kugereka ku batêgetsi bakurû bîgihûgu ibirêgo biremêreye byaâkururiye Abanyarwaanda akaâga nâkaândaare mu rwêego rwûbukuûngu, rwûbutêgetsi nûurwûmutêekaano. Kwîisubira hô nô kwîikosoora ntîbigishobotse. Umukîro uzaava mu mahiinduura azâazanwa na demokarasi murî poritiîki yâmahyaka meênci. Ikiîzeere kyûmuhaanzi ntâa waâhamya kô kizâagera aho kikaba impâmo nîmpanuuro !
Rewôporîdi Munyakazi
Voir aussi: – Extraits par Eugène Shimamungu: Bangaheza « Icyivugo cy’imfizi »,
- La page « Culture et Société«


text:
Abatuye n’abakorera mu mujyi wa Kibungo basanga nubwo muri manda ya Perezida igeze ku musozo yarabagejejeho byinshi, birimo amashanyarazi, imihanda yoroshya ubuhahirane, Girinka Munyarwanda n’ibindi, barifuza kubona umujyi wabo na wo ukomera nk’indi mijyi yo mu gihugu.
Hakizimana Eric ashoreye ihene avuye kugura mu isoko rya Kibungo, aganira n’umunyamakuru wa Panorama yamubwiye ko yishimira cyane ibyagezweho muri manda ishize harimo kuba baremerewe gukorerwa umuhanda Ngoma-Bugesera -Nyanza, kuba harubatswe ibikorwa remezo byinshi nka Hoteli ya Ngoma ni ubwo itaruzura.
Yongeyeho ko abona uwatorwa yashyira ingufu mu kuvugurura umujyi wa Kibungo we abona udakura. Yagize ati “Nibyo turashimira ibyakozwe ariko uyu mujyi ukwiye kuvugururwa ukagera ku rwego rw’indi mijyi. Ahangaha ntiwahagera bwije cyangwa mu gitondo kare ngo ubone serivise, usanga bose bakinze; bityo rero uretse no kuvugurura amazu amwe n’amwe ashaje yo ku gihe cy’abarabu, hakenewe izindi mbaraga jye niko mbibona.”
Mukankusi Chantal na we utuye mu karere ka Ngoma, avuga ko yifuza kubona umujyi wabo ususurutse nk’indi mijyi; kuri we asanga ba nyirawo aribo batawitaho, aho atanga urugero rw’uko ni uwikorera ubonye amafaranga ahita ahimuka kubera ko nta bakiriya bahaba.
Yongeraho ko uzatorwa kuba Perezida wa Repubulika yazabafasha kugira ngo uyu mujyi na wo uzamuke. Yagize ati “Uzatorwa twe turanamuzi, ariko rwose azadufashe uyu mujyi wacu uzamuke wenda aduhe nk’uruganda runini rwakoresha nk’abakozi benshi bajya bataha aha wenda byagira icyo bihindura.”
Umuyobozi w’Akarere ka Ngoma Nambaje Aphrodise avuga ku ivugururwa ry’Umujyi wa Kibungo agaragaza ko ahanini byatewe ni uko igishushanyombonera cyawo cyari cyitaraboneka ariko mu 2014 Inama Njyanama y’Akarere yaracyemeje. Uyu muyobozi we akaba atabibona kimwe n’abavuga ko Umujyi wa Kibungo udahinduka, kubera ko bashyizeho uduhanda tw’amabuye ndetse n’amatara yo ku muhanda atarahabaga.
Agira ati “Abantu benshi babona amaduka gusa kandi hari isoko n’ibindi bikorwaremezo nk’amashuri avugururwa, Katedarali irimo kubakwa, Hoteli ya Kiliziya Gaturika n’ibindi.”
Icyokora anemera ko ibiganiro bikomeje hagati y’Akarere n’abacuruzi ba nyiri aya maduka ashaje, kugira ngo na yo avugururwe. Abivuga muri aya magambo “Dufite abantu bafite intege nkeya bitwa abacuruzi bagenda biguru untege; twakoranye na bo ingendoshuri Musanze, Huye, Rusizi dusinyana nabo amasezerano yo kuvugurura ariko bamwe bakavuga ko nta mafaranga. Hari abo dufitanye amasezerano y’umwaka umwe cyangwa ibiri.”
Umuyobozi w’Akarere ka Ngoma anavuga ko bashyizeho ingamba zikarishye zo kubaka inyubako zo guturamo mu mujyi bikaba byaratanze umusaruro .
Ku bafite amikoro aciriritse bateganyirijwe imidugudu umunani iherereye mu nkengero z’Umujyi wa Kibungo, aho bashobora kubakisha ibikoresho bisanzwe birimo rukarakara kugeza mu kwezi kwa Nzeri uyu mwaka .
Akarere ka Ngoma kaza ku mwanya wa Gatatu mu kugira abaturage batuye ku mudugudu ku rwego rw’igihugu aho 97% batuye ku mudugudu. Aka Karere ka Ngoma kandi kagizwe n’imirenge 14 nayo ifite udusantere tw’ubucuruzi, harimo udushyushye mu mikorere no mu bucuruzi nka Rukira, Sake na Mutenderi.
Akarere ka Ngoma gatuwe n’abaturage basaga ibihumbi 340,000 biganjemo urubyiruko. Abahatuye batunzwe cyane n’ubuhinzi n’ubworozi, ibihingwa bahinga byiganjemo ibishyimbo, ibigori, soya, urutoki, imyumbati, ikawa n’inanasi.
Nkurunziza Theoneste


text:
Ubwo yatangizaga igikorwa cyo kuhira imyaka cyabereye mu karere ka Kayonza umurenge wa Rwinkwavu ahazahajwe n’ikibazo cy’izuba Umuyobozi w’intara y’iburasirazuba Bwana Mufurukye Fred, yasabye abaturage guhuza ubutaka kugirango igikorwa batangije kizanakomeza, kizajye kigenda Neza kuko na Leta izajya ibatera inkunga yo kubaha amazi ariko ngo hazajya hitabwaho abaturage bahuje ubutaka k’uburyo ubuso bwuhirwa buzaba ari bunini kandi bwegeranye. ndete(...)
Ubwo yatangizaga igikorwa cyo kuhira imyaka cyabereye mu karere ka Kayonza umurenge wa Rwinkwavu ahazahajwe n’ikibazo cy’izuba Umuyobozi w’intara y’iburasirazuba Bwana Mufurukye Fred, yasabye abaturage guhuza ubutaka kugirango igikorwa batangije kizanakomeza, kizajye kigenda Neza kuko na Leta izajya ibatera inkunga yo kubaha amazi ariko ngo hazajya hitabwaho abaturage bahuje ubutaka k’uburyo ubuso bwuhirwa buzaba ari bunini kandi bwegeranye. ndete Umuyobozi w’intara y’iburasirazuba yahise yemerera ubufasha abahinzi bugarijwe n’amapfa kubera kubura imvura.
Imwe mu midugudu igize n’Umurenge wa Rwinkwavu ho mu karere ka Kayonza hongeye kugaragara imyaka yazahajwe n’ibura ry’imvura k’uburyo kuri ubu abahinzi baho bahuye n’ikibazo cyo kumisha imyaka itarera.Bityo ngo nta kintu bazaramura kuko imyaka yose yibasiwe bikomeye ari nacyo cyatumye ubuyobozi bw’intara y’iburasirazuba, bwafashe ingamba zo kujya kuhatangiza igikorwa cyo kuhira imyaka aho buhiye imyaka yarigikanyakanya itari yuma nka soya naho ibishyimbo n’ibigori byararangiye.
Imyaka yumumiye mu murima
Umwe mubahinzi bafite ikibazo cyo kumisha imyaka witwa Kamali Pierre wo mu murenge wa Rwinkwavu akagali ka Nkondo Umudugudu wa Batenzi Yabwiye Muhabura.rw ko kubera ikibazo cy’izuba cyatumye ibyo yahinze byose byuma ngo ntacyo azakuramo agira ati"Ntacyo nzageza murugo nibyo nateyemo urabona ko byumye byarangiye.ubu ahangaha nari narahateye ibiro mirongo Ine(40) by’ibishyimbo ariko urabona ko nta kilo nakimwe nzakuramo ikindi urabona uko ubutaka bwagenze, bwarakakaye! kubera ikibazo cy’izuba ryaravuye cyane imvura nayo yarabuze!".
Kamali akomeza avuga ko inshuro imvura yaguye zibarika kuko yaguye kabiri gusa ubundi yajyaga ikatira muduce begeranye ntakugera aho bahinze agira ati"Aha ngaha twabonye imvura ebyiri zonyine.Hari iyo twabonye Ku cyanyuma cy’ukwezi hari kuwa Gatandatu niyo yonyine yafatishije ubutaka niyo mpamvu nutu turayi twameze n’ibi bishyimbo ubundi ntayindi.izuba ryahise riva ntayindi yongeye kuboneka hajyaga haza ubujojoba bukagenda bukagwa iyo za Kabarondo ahandi bukagwa aho za Nyamugari.Ntabwo hano higeze haboneka imvura".
Uyu Muturage Asoza avuga ko kubaho kwe azagucyesha Imana ndetse na Leta agira ati"Ni Imana izadufasha ndetse na leta ikagumya kutuba hafi wenda ikagira uburyo yadufasha.Ubu ngubu namaze munzu! mpagaze gutya ntakintu namba!. Ariko. kubera ko leta idufiteho umugambi kandi idukunda,badufasha noneho tukagira imbaraga zo gukora iyi sezo(ihinga rizakurikira) yindi kuko iyi yo yaradupfanye.
Umuyobozi w’intara y’iburasirazuba Bwana Mufurukye Fred n’Ingabo zu Rwanda barimo kuhira imyaka
Umuyobozi w’intara y’iburasirazuba Bwana Mufurukye Fred,watangije igikorwa cyo kuhira yavuze Neza impamvu yatumye baza ndetse aboneraho nogusaba abaturage gufatanya kugira ngo hazaboneke umusaruro Mwiza hatitawe ko umuhinzi yaba afite ikibazo cyo kumisha imyaka cg se ntacyo agira at"Ubu twahisemo ko twuhira iriya myaka kugira ngo ntihagire iyipfa kandi tukaba twatangije iyi gahunda ikomeje, dusaba abaturage Bose gufatanya na bagenzi babo.Nubwo umuturage kugiti cye yaba ntacyo afite,ariko umuturanyi we yaba agize icyo kibazo, nuko twafatanya twese kugirango tuzagire umusaruro Mwiza".
Mufurukye Fred avuga ko hatAzajya huhirwa imyaka yo kugishanga gusa,ahubwo ni iyi musozi bagiye gushaka uburyo yakuhirwa ariko habayeho ko abaturage bahuza ubutaka igikorwa cyo kuhira kigende neza agira ati"Imyaka y’imusozi niho bahuje ubutaka.Twafatanyije n’ingabo z’igihugu hari n’imodoka zidufasha ndetse tugiye gushyira Ibyobo bibika amazi [damu shite ] imusozi,hanyuma imodoka zijye zijyanamo amazi ariko ni hahandi hahujwe ubutaka tubona ari ubuso bunini cyane bufite ibigoli bishobora guhura nicyo kibazo.Tuzakora ibishoboka byose amazi agereyo".
Umuyobozi w’Intata y’Iburasirazuba yijeje ubufasha abaturage bahuye n’ikibazo cyo kubura imvura ati"Hari uduce tumwe na tumwe tutigeze tubona imvura kuburyo abandi ubwo basarura, utwo duce rero turahari no muri aka karere nabo baradufite nka za Ndego hari imidugudu ifite icyo kibazo.Hari n’utundi duce nk’imidugudu micye muri Kirehe abo ngabo nabo turabafasha".
Umuyobozi w’intara y’iburasirazuba Bwana Mufurukye Fred
Uyu murenge wa Rwinkwavu ni umwe mu mirenge yo mu ntara y’iburasirazuba yegereye ishyamba rya Kagera ahakunze kwibasirwa n’izuba ryumisha imyaka.Gusa kuri ubu ikibazo cy’ibura ry’imvura muri iyi ntara cyabaye Ku kigero gito ugereranyije n’umwaka ushize aho mu midugudu ibihumbi 3 birenga, iyahuye niki kibazo imidugudu 67 niyo yatsemo izuba ryica imyaka.
Yanditswe na Habarurema Djamali Muhabura.rw


text:
IMANA IHUMURIZA
Yanditswe na Imanishimwe Dieudonne April 9, 2018
Yesaya 40:1-2 “Nimuhumurize abantu banjye, mubahumurize.” Ni ko Imana yanyu ivuga. “Muvuge ibyururutsa imitima y’ab’i Yerusalemu, mukomere muhabwire ko intambara zaho zishize kandi yuko gukiranirwa kwaho hakubabariwe, n’ibyaha byaho byose […]
Yesaya 40:1-2
“Nimuhumurize abantu banjye, mubahumurize.” Ni ko Imana yanyu ivuga.
“Muvuge ibyururutsa imitima y’ab’i Yerusalemu, mukomere muhabwire ko intambara zaho zishize kandi yuko gukiranirwa kwaho hakubabariwe, n’ibyaha byaho byose ko habihaniwe kabiri n’Uwiteka.”
Mwaramutse nshuti bavandimwe, mu gihe mu Rwanda twitegura gutangira iminsi ijana yo kwibuka Jenoside yakorewe abatutsi, numvise twafata iminsi mike tuganira ku mutwe w’ijambo nise ” Imana ihumuriza”.
Uno munsi ndasaba buri wese usoma iyi nyigisho gutekereza kuri ibi bibazo:
1) Ni kubera iki biba ngombwa ko umuntu ahumurizwa? Wifashishije Ijambo ry’Imana, tanga ingero z’abantu bahumirijwe n’impamvu byabaye.
2) Ni muntu ki uhumuriza undi? Tanga ingero zishingiye ku ijambo ry’Imana.
3) Ni ubuhe buryo bukoreshwa mu guhumuriza umuntu? Tanga ingero.
4) Waba ukeneye guhumurizwa? Kubera iki usanga ubikeneye? Niba ari yego, ugire umuntu wegera. Ntubyihererane.
5) Ni iki kiba nyuma y’uko umuntu ahumurizwa? Waba ufite ingero zishingiye kuri Bibiliya wibuka? Zitekereho.
Uyu mutwe w’ijambo tuzawugarukaho mu minsi iri imbere.
Imana ikomeze umurimo wo gukiza abafite ibikomere. Imana ibahumurize.
© Devotion posted-by Dr. Fidèle MASENGO, Foursquare GospelChurch Kimironko


text:
Akarere ka Nyamagabe kari mu turere dufite umubare munini w’abana bagaragaragaho kugwingira. Ubuyobozi bwako, bwemeza ko hifaishishijwe amarerero ikibazo cy’abana bagwingira kigiye kuvugutirwa umuti.
Umuyobozi w’akarere ka Nyamagabe Mugisha Phirbert atangaza ko akarere ayoboye gafite imibare ikiri hejuru y’abana bagaragaraho kugwingira, kuko 51,8% bagaragaraho icyo kibazo.
Avuga ko akarere n’abafatanyabikorwa bako biyemeje guhagurukira icyo kibazo kugira ngo bihinduke.
Yemeza ko izo mpinduka zaba nziza zihereye mu muryango, by’umwihariko bakurikirana imikurire y’umwana kuva akiri muto.
Umuyobozi w’akarere ka Nyamagabe arasanga kuba abana bahurizwa mu marerero, ari mu midugudu, ari kimwe mu bisubizo birambye, kubera ko n’ababyeyi babigira mo uruhare.
Kubona indyo yuzuye bivuna abaturage b’akarere ka Nyamagabe
N’ubwo Umuyobozi w’akarere avuga ko biyemeje kurwanya imirire mibi bahereye mu marerero, bamwe mu baturage bemeza ko atari abana bakeneye indyo yuzuye gusa, ko nabo bayikeneye, ariko kuyibona bitaborohera, bamwe bakavuga ko biterwa n’izuba, abandi bakemeza ko biterwa n’ubukene.
Nyirantezimana Catherine, avuga ko kubona indyo yuzuye birushya, kandi abana ari bo bahazaharira cyane.
Aragira ati “kubona indyo yuzuye birarushya. (……) None se wajya guca inshuro ugahembwa amafaranga 700, ukayahahisha ibintu byose?”
Ntibaziyandemye Vincent utuye mu kagari ka Bwama Umurenge wa Kamegeri, avuga ko ibyo kurya ari bike kubera imvura itabonekera igihe.
Avuga ko imvura iramutse iguye kubera ko ari mu gihe cy’ihinga ry’ibishyimbo, bakwizera kubona musaruro, ariko bakaba batunzwe n’imboga, dore ko iyo izuba riva zitaboneka.
Aragira ati “nk’ubu imvura iguye kabiri, ibishyimbo bikigira hejuru, twatangira gusoroma umushogoro, tukawurisha kawunga”
Niyonzima Atanazi nawe utuye muri ako kagari, avuga ko ibyo kurya biboneka mu isoko.
Aragira ati “abafite amafaranga bajya kubihaha, naho ibyo tweza byo ni bike cyane, kuko nta mvura dufite.”
Niyonzima avuga ko iyo imvura igwa, beza ibibatunga, ariko gusagurira amasoko bitaborohera. Yongera ho ko ifumbire ikunze kuboneka ari iy’imborera, kubera amatungo bagiye bafite
Umuyobozi w’akarere ka Nyamagabe, arasanga ikigomba kubanza guhinduka ari imyumvire ya bamwe mu baturage, kuko hari ibibazo byinshi biba bishingiye ku myumvire, hakaba mo n’uruhare rutaziguye rw’abayobozi mu nzego zose, kugira ngo bigishe ababyeyi banyuze mu irerero ry’abana, no gukurikirana uko ibyo bafata babifata mu buryo bwuzuye kandi bari hamwe.
Umuyobozi w’akarere ka Nyamagabe, akomeza avuga ko uruhare rw’umubyeyi ku irerero, ni uko yakumva ko umwana we akwiye kujya hamwe n’abandi no guhuriza hamwe ubushobozi, kugira ngo n’abana bazanwa babone amafunguro.
Abayobozi nabo bagakora icyo guhuza ibikorwa bisanzwe nka shisha kibindo; inkongoro y’amata ku mwana; n’ibindi, kandi iyo umwana atabifashe neza bishobora kugira ingaruka ku mikurire ye.
Ababayeyi n’abayobozi bahurira ku bukangurambaga, ariko icyerekezo ni amarerero ashingiye ku miryango, aho urugo rwujuje ibya ngombwa, umubyeyi afata iya mbere akakira abana ariko bakitabwaho n’abandi babyeyi bose muri rusange.
Aragira ati “turategenya ko kuri buri mugudugu habaho inyubako y’irerero, hakaba mo ubushobozi bwacu nk’akarere ariko n’abafatanyabikorwa bacu nabo bakabushyiramo, rya rerero rikaba rikomatanyije tuhasanga n’igikoni cy’umudugudu byose bikaba biri hamwe.
Abaturage bashima amarerero
Uretse kubafasha kwita ku bana no kubigisha gutegura indyo yuzuye, bamwe mu baturage b’akarere ka Nyamagabe brashima amarerero, kuko anabafasha kuzamura ubumwe n;imibanire myiza hagati yabo.
Nikuze Dativa, avuga ko iyo umwana asigaye mu Irerero, umubyeyi we ajya mu mirimo afite umutima uri hamwe, cyane cyane ko hahri abandi babyeyi bagasigara babitaho.
Yemeza ko uretse ibyo kubafasha mu kurera abana, Irerero rinazamura imibanire myiza mu baturage, kuko ibyo utera amatiku bitakibarangwamo.
Aragira ati: “iyo wasigiye umwana wawe umubyeyi ejo nawe ugasigarana uwe, iby’inzangano birashira.” Akomeza avuga ko ibitungira abo bana mu irerero abaturage n’ubuyobozi bafatanya kubishaka.
Nyiracumi Josephine Umujyanama w’Ubuzima mu Umudugudu wa Kigarama mu kagari ka Bwama, avuga ko uyu mudugudu ufite amarerero atatu, yose hamwe arimo abana 51 abenshi muri bo bagaragaza ibimenyetso byo kugwingira.
Minisitiri w’Ubuzima Dr. Diane Gashumba, atangaza ko 38% by’abana mu Rwanda hose bagaragaza ibimenyetso byo nkugwingira.
Arasaba ababyeyi guhindura imyumvire bamenya gutegurira abana indyo yuzuye, kuko abana bagaragaza ibimenyetso ibimenyetso nk’ibyo atari abo mu turere tuteza cyangwa mu miryango ikenye.
Asaba n’abayobozi gufasha abaturage cyane cyane babigisha kandi babashishikariza gahunda y’iminsi 1000 ya mbere y’ubuzima bw’umwana.
Bimenyimana Jérémie


text:
Impungege bafitiye abana umunsi bemerewe kuboneza urubyaro
Ababyeyi bamwe bafite impungenge ku munshinga w’itegeko wateguwe n’ Intek Ishinga Amategeko y’Umuryango wa Afurika y’Iburasirazuba, EALA, aho iryo tegeko rizemerera abana bari hagati y’imyaka 10 na 19 bo mu bihugu biwugize, gukoresha uburyo bwo kuboneza urubyaro.
Mugeni ni umubyeyi ufite abana bari muri iki kigero, agaragaza imopungenge atewe no kuba abana bato bashobora kuzemererwa imiti yo kuboneza urubyaro. Yagize ati : “ Njye ndabyumva nko gukangurira abana kujya mu busambanyi ntacyo bishisha kuko ubu abangavu n’ingimbi batinya inda kurusha Sida. Ikiruta ibyo byose uwashobora yakwiga umushinga wo kurwanya ubusambanyi kuko aribwo butera izo ngaruka zo gutwara inda zitateguwe kandi bikakurinda no kwandura indwara zandurira mu mibonano mpuzabitsina. Naho ibindi byose bizagira ingaruka ziruta izo batekereza”
Niyomungeri nawe ni umubyeyi ufite abana bari hagati ya 10 na 19 ariko ntiyumva neza iby’uwo mushinga. Ati : “ Ariko ibyo byaba ari amahano ! abana se bemerewe kubyara kugirango bemererwe no kuboneza urubyaro ? uko mubizi se hari uburyo bwo kuboneza urubyaro rwizewe 100% ? ni ukuvuga ngo nibemerera abana kujya kuri iyo miti bazaba babaroshye bikomeye. Tekereza ko n’abakuru bananiwe n’iriya miti kubera ingaruka igira none ngo babishyire mu bana !”
Ku rundi ruhande ariko hari ababyeyi bashyigikiye uwo mushinga ariko bakifuza ko bakongera imyaka abana bazajya batangira guhabwa iyo miti.
Uwitwa Murorunkwere yagize ati : “Ni byiza ko abakobwa bakiri bato basobanurirwa uburyo bwose bakoresha birind ainda zitateguwe harimo no kuba bakoresha uburyo bwo kuboneza urubyaro, ariko na none si ibyo kwemerera abana bato b’imyaka 10. Byibura bahera ku myaka 16 niho umuntu aba atangiye gusobanukirwa n’impamvu ahisemo ibintu runaka. Bibabaye ibyo bamwe uzsanga bahitamo no kwifungisha nyuma bazicuze cyanwga se babishyire ku mutwe w’ababyeyi babo”
Izi ni zimwe mu mpungenge ababyeyi twaganiriye bagaragaje ku mushinga w’itegeko rishobora kuzemerera abana bari hagati y’imyaka 10 na 19 kujya bahabw aimiti y kuboneza urubyaro mu rwego rwo kwirinda inda zitateguwe. Ese wowe utekereza iki kuri uyu mushinga ?
Duhe igitekerezo cyawe.
Gracieuse